               EUROOPAN KOMISSIO
            Bryssel 6.5.2021
            COM(2021) 226 final
            2021/0115(BUD)
            Ehdotus
            EUROOPAN PARLAMENTIN JA NEUVOSTON PÄÄTÖS
            Euroopan globalisaatiorahaston varojen käyttöönotosta Alankomaiden hakemuksen johdosta – EGF/2020/004 NL/KLM

               PERUSTELUT

               EHDOTUKSEN TAUSTA

               1.Euroopan globalisaatiorahaston, jäljempänä ’EGR’, rahoitustukeen sovellettavat säännöt vahvistetaan Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17. joulukuuta 2013 annetussa Euroopan parlamentin ja neuvoston asetuksessa (EU) N:o 1309/2013
                  1
               , jäljempänä ’EGR-asetus’.
                  2

               2.Alankomaat toimitti 22. joulukuuta 2020 hakemuksen EGF/2020/004 NL/KLM EGR:n rahoitustuen saamiseksi sen jälkeen, kun KLM Royal Dutch Airlines oli vähentänyt
                  3
                työntekijöitä Alankomaissa.

               3.Arvioituaan hakemuksen komissio on tullut EGR-asetuksen kaikkien sovellettavien säännösten mukaisesti siihen tulokseen, että edellytykset rahoitustuen saamiseksi EGR:stä täyttyvät.

               HAKEMUKSEN TIIVISTELMÄ

                        EGR-hakemus

                        EGF/2020/004 NL/KLM

                        Jäsenvaltio

                        Alankomaat

                        Asianomaiset alueet (NUTS
                           4
                         2 -taso)

                        Noord-Holland (NL32)

                        Hakemuksen jättämispäivä

                        22. joulukuuta 2020

                        Ilmoitus hakemuksen vastaanottamisesta

                        22. joulukuuta 2020

                        Lisätietopyyntö

                        5. tammikuuta 2021

                        Lisätietojen toimittamisen määräaika

                        16. helmikuuta 2021

                        Arvioinnin päättämisen määräaika

                        11. toukokuuta 2021

                        Toimintakriteeri

                        EGR-asetuksen 4 artiklan 1 kohdan a alakohta

                        Ensisijainen yritys

                        KLM Royal Dutch Airlines

                        Asianomaisten yritysten määrä

                        1

                        Toimiala(t)

                        (NACE Rev. 2:n kaksinumerotaso)
                           5

                        Kaksinumerotaso 51 (Ilmaliikenne)

                        Viiteajanjakso (neljä kuukautta):

                        15. elokuuta 2020 – 15. joulukuuta 2020

                        Viiteajanjaksona tapahtuneet työntekijävähennykset (a)

                        650

                        Työntekijävähennykset ennen viiteajanjaksoa tai sen jälkeen (b)

                        1 201

                        Vähennettyjen työntekijöiden kokonaismäärä (a + b)

                        1 851

                        Tukeen oikeutettujen edunsaajien kokonaismäärä

                        1 851

                        Kohteena olevien edunsaajien kokonaismäärä

                        1 201

                        Yksilöllisten palvelujen talousarvio euroina

                        8 030 750

                        EGR:n täytäntöönpanon talousarvio
                           6
                         euroina

                        334 614

                        Kokonaistalousarvio euroina

                        8 365 364

                        EGR:n tuki euroina (60 %)

                        5 019 218

               HAKEMUKSEN ARVIOINTI

               Menettely

               4.Alankomaat toimitti hakemuksen EGF/2020/004 NL/KLM 22. joulukuuta 2020 eli 12 viikon kuluessa siitä päivästä, jona EGR-asetuksen 4 artiklassa esitetyt toimintakriteerit täyttyivät. Komissio vahvisti samana päivänä vastaanottaneensa hakemuksen ja pyysi Alankomailta lisätietoja 5. tammikuuta 2021. Nämä lisätiedot toimitettiin kuuden viikon kuluessa pyynnön esittämisestä. Täydellisen hakemuksen vastaanottamisesta alkava 12 viikon määräaika, jonka kuluessa komission olisi saatettava päätökseen arviointinsa siitä, täyttääkö hakemus rahoitustuen myöntämisen edellytykset, päättyy 11. toukokuuta 2021.

               Hakemuksen tukikelpoisuus

               Asianomaiset yritykset ja edunsaajat

               5.Hakemus koskee 1 851:tä KLM Royal Dutch Airlinesin vähentämää työntekijää. Yritys toimii toimialalla, joka on luokiteltu NACE Rev. 2:n kaksinumerotasoon 51 (Ilmaliikenne). KLM:n työntekijävähennykset tapahtuivat NUTS 2 -tason alueella Pohjois-Hollandin (Noord-Holland, NL32) provinssissa.

               Toimintakriteerit

               6.Alankomaat jätti hakemuksen käyttäen perustana EGR-asetuksen 4 artiklan 1 kohdan a alakohdan toimintakriteeriä, jossa edellytetään, että vähintään 500 työntekijää vähennetään jäsenvaltiossa sijaitsevasta yrityksestä neljän kuukauden viiteajanjaksona, mukaan luettuina työntekijät, jotka vähennetään yrityksen toimittajien tai jatkojalostajien palveluksesta, ja/tai itsenäiset ammatinharjoittajat, jotka lopettavat työskentelynsä yrityksen toimittajille tai jatkojalostajille.

               7.Hakemuksen neljän kuukauden viiteajanjakso alkoi 15. elokuuta 2020 ja päättyi 15. joulukuuta 2020.

               8.KLM vähensi 650 työntekijää viiteajanjaksolla.

               Työntekijävähennysten ja työskentelyn loppumisen laskeminen

               9.Kaikki työntekijävähennykset viiteajanjaksolla on laskettu päivästä, jona työnantaja antaa yksilöllisen ilmoituksen työntekijän irtisanomisesta tai työsopimuksen päättämisestä.

               Tukeen oikeutetut edunsaajat

               10.Edellä jo tarkoitettujen työntekijöiden lisäksi tukeen oikeutettuja edunsaajia ovat ne 1 201 työntekijää, jotka vähennettiin ennen neljän kuukauden viiteajanjaksoa tai sen jälkeen. Kaikki nämä työntekijät vähennettiin sen jälkeen, kun 21. toukokuuta 2020 oli annettu yleinen ilmoitus suunnitelluista työntekijävähennyksistä. Tällä on selkeä syy-yhteys tapahtumaan, joka aiheutti vähennykset viiteajanjakson aikana.

               11.Tukeen oikeutettuja edunsaajia on näin ollen yhteensä 1 851.

               Työntekijävähennysten ja maailmanlaajuisen rahoitus- ja talouskriisin välinen yhteys

               12.Maailman terveysjärjestö (WHO) julisti 11. maaliskuuta 2020 covid-19-epidemian maailmanlaajuiseksi pandemiaksi. Euroopan komissio totesi 27. toukokuuta 2020 antamassaan tiedonannossa ”EU:n talousarvio Euroopan elpymissuunnitelman moottorina”
                  7
               , että terveyskriisi johti talouskriisiin, ja esitti talouden elpymissuunnitelman. Tähän kuului EGR hätätilanteen välineenä, jolla autetaan ihmisiä, jotka ovat menettäneet työpaikkansa maailmanlaajuisen talouskriisin vuoksi.

               13.Pandemia aiheutti EU:n historian syvimmän taantuman. Komission talveksi 2021 laatiman EU:n talousennusteen
                  8
                mukaan EU:n BKT supistui 6,3 prosenttia vuonna 2020, ja sen ennustetaan vahvistuvan 3,7 prosenttia vuonna 2021 ja 3,9 prosenttia vuonna 2022.

               14.Covid-19-pandemialla on ollut merkittävä vaikutus ilmailualaan matkustusrajoitusten ja matkustajalentoliikenteen jyrkän vähentymisen vuoksi. Matkustajamäärien supistuminen vähensi huomattavasti lentoyhtiöiden tuloja ja pakotti monet niistä irtisanomaan työntekijöitä tai julistautumaan maksukyvyttömäksi. Kansainvälinen matkustajaliikenne väheni 98,9 prosenttia huhtikuussa 2020 huhtikuuhun 2019 verrattuna, ja 64 prosenttia kaikista maailman ilma-aluksista siirrettiin varastoon. Tämä merkitsi suurinta toiminnan supistumista ilmailun historiassa
                  9
               .

               15.Kesäkuussa 2020 matkustajaliikenteen kysyntä parani hieman mutta pysyi merkittävästi kriisiä edeltäneen tason alapuolella. Kokonaiskysyntä (mitattuna maksettuina matkustajakilometreinä) väheni 86,5 prosenttia kesäkuuhun 2019 verrattuna
                  10
               .

               Lentomatkustajamäärät
                  11

               Maksetut matkustajakilometrit koko toimialalla (miljardia kuukaudessa)

                        Tosiasialliset

                        Kausitasoitetut

               16.Kansainvälinen matkustajaliikenteen kysyntä väheni kokonaisuudessaan 75,6 prosenttia vuonna 2020 verrattuna vuoden 2019 tasoon. Kapasiteetti (mitattuna tarjottuina istuinkilometreinä) väheni 68,1 prosenttia ja matkustajakäyttöaste (joka mittaa matkustajilla täytetyn käytettävissä olevan istuinkapasiteetin osuutta) laski 19,2 prosenttiyksikköä 62,8 prosenttiin
                  12
               .

               17.Kansainvälisen ilmakuljetusliiton maailmanlaajuisen matkustajaennusteen mukaan ilmailualan toipuminen kriisiä edeltäneelle tasolle kestää 3–4 vuotta
                  13
               .

               18.Lentoliikennealalla on tähän mennessä jätetty kolme EGR-tukihakemusta, jotka kaikki perustuivat kauppaan liittyvään globalisaatioon
                  14
               .

               Työntekijävähennyksiin ja toiminnan lopettamiseen johtaneet tapahtumat

               19.Näihin työntekijävähennyksiin johtaneet tapahtumat ovat seurausta covid-19-pandemian aiheuttamasta odottamattomasta maailmanlaajuisesta talouskriisistä.

               20.Alankomaat ilmoitti KLM:n kärsineen mittavasti covid-19-pandemian vaikutuksista. Ennen pandemiaa KLM:n taloudellinen tulos parani vakaasti vuosina 2015–2019. Vuonna 2015 KLM kirjasi 9 905 miljoonan euron tulot ja vuonna 2019 jo 11 075 miljoonan euron tulot. Varainhoitovuoden 2019 nettovoitto oli 449 miljoonaa euroa verrattuna 54 miljoonaan euroon vuonna 2015
                  15
               .

               21.Kriisi on kuitenkin rapauttanut KLM:n viime vuosien hyvät tulokset. KLM:n toiminta oli vuoden 2020 maaliskuun puolivälissä lähes tulkoon pysähdyksissä, mutta sen toimintakustannukset pysyivät aiemmalla tasolla
                  16
               .

               22.KLM kuljetti 11,2 miljoonaa matkustajaa vuonna 2020 eli pudotusta edellisvuoteen oli huimat 68 prosenttia. Matkustajakäyttöaste supistui 52,2 prosenttiin verrattuna 89,4 prosenttiin vuonna 2019
                  17
               .

               23.KLM:n tulot vähenivät vuonna 2020 53,8 prosenttia 5 120 miljoonaan euroon aiempaan vuoteen verrattuna. Tulojen jyrkän vähentymisen vuoksi KLM:lle kertyi vuonna 2020 1 154 miljoonan euron liiketappiot, kun yritykselle oli vuonna 2019 kertynyt 714 miljoonan euron voitot
                  18
               .

               24.KLM julkisti 31. heinäkuuta 2020 rakenneuudistussuunnitelman kustannusten vähentämiseksi. Tämän seurauksena työvoimaa vähennettiin noin 5 000 kokoaikavastaavalla (33 000:sta 28 000:een kokoaikavastaavaan)
                  19
               .

               25.KLM:n johto ennustaa, että lentoliikenne palaa kriisiä edeltävälle tasolla vuoteen 2024 mennessä. Elpymisen aste ja nopeus riippuvat lukuisista tekijöistä, mukaan lukien viruksen kehittyminen, talouden elpyminen ja asiakkaiden matkustuskäyttäytyminen
                  20
               .

               Työntekijöiden vähentämisten odotettu vaikutus paikalliseen, alueelliseen tai kansalliseen talouteen ja työllisyyteen

               26.KLM:n työntekijävähennyksillä on vakava vaikutus kansantalouteen. KLM on Alankomaiden toiseksi suurin yksityinen työnantaja, jolla on yli 33 000 työntekijää
                  21
               .

               27.KLM toimii Amsterdamin Schipholin lentoasemalta käsin, ja sen päätoimipaikka on Amstelveenissa, joten useat KLM:n työntekijöistä asuvat Pohjois-Hollandin provinssissa.

               28.Pohjois-Hollandin työttömyysaste kasvoi 1,5 prosenttiyksikköä 4,8 prosenttiin vuoden 2020 viimeisellä neljänneksellä verrattuna vuoden 2019 samaan vuosineljännekseen. Pohjois-Hollandin työttömyysaste on sen naapuriprovinsseihin verrattuna korkein, sillä Flevolandin työttömyysaste on 4,2 prosenttia ja Etelä-Hollandin 4,5 prosenttia
                  22
               .

               29.Alankomaiden mukaan Suur-Amsterdam (Pohjois-Hollandin provinssiin kuuluva osa-alue) on työntekijävähennysten pahiten koettelemia alueita. Tämä johtuu siitä, että talouskriisi iski rankimmin aloihin, jotka ovat vahvasti keskittyneet tälle alueelle, kuten ilmailu, matkailu-, majoitus-, ravitsemis- ja elämystoimialat, kulttuuri, urheilu ja virkistystoiminta
                  23
               .

               30.Alankomaiden työntekijävakuutuslaitoksen kesäkuussa 2020 keräämien tietojen mukaan 34 prosenttia Suur-Amsterdamin alueen työntekijöistä työskentelee aloilla, joilla työllisyys on vähentynyt suuresti tai erittäin suuresti. Valtakunnallisesti tämä osuus on 32 prosenttia
                  24
               .

               Kohteena olevat edunsaajat ja ehdotetut toimet

               Kohteena olevat edunsaajat

               31.Tukikelpoisista 1 851 henkilöstä 1 201:n vähennetyn työntekijän odotetaan osallistuvan EGR:n toimenpiteisiin. Kyseisten vähennettyjen työntekijöiden jakauma sukupuolen, kansalaisuuden ja iän mukaan on seuraava:

                        Ryhmä

                        Kohteena olevien edunsaajien
                           lukumäärä

                        Sukupuoli:

                        Miehiä:

                        933

                        (77,69 %)

                        Naisia:

                        268

                        (22,31 %)

                        Kansalaisuus:

                        EU-kansalaisia:

                        1 180

                        (98,25 %)

                        Muita kuin EU-kansalaisia:

                        21

                        (1,75 %)

                        Ikäryhmä:

                        15–24-vuotiaita:

                        35

                        (2,91 %)

                        25–29-vuotiaita:

                        92

                        (7,66 %)

                        30–54-vuotiaita:

                        697

                        (58,04 %)

                        55–64-vuotiaita:

                        353

                        (29,39 %)

                        yli 64-vuotiaita:

                        24

                        (2,00 %)

               Ehdotettujen toimien tukikelpoisuus

               32.Vähennetyille työntekijöille tarjottavat yksilölliset palvelut koostuvat seuraavista toimista.

               –Ammatillinen suuntautuminen. Osallistujat saavat tässä vaiheessa tietoa tukiprosessista, ohjausta ja työnhakuneuvontaa. Tähän kuuluu myös yksilöllistä valmennusta itseluottamuksen lisäämiseksi, jotta työntekijät voisivat helpommin siirtyä uusiin työpaikkoihin.

               –Tuki työpaikan löytämiseksi tietyiltä aloilta. Tällä toimenpiteellä annetaan ammattiapua sellaisille aloille siirtymisessä, joilla on pulaa työvoimasta, esimerkkeinä koulutus, terveydenhuolto, logistiikka, teknologia ja tiedonhallinta. Esimerkiksi ne työntekijät, joilla on tekninen tausta (kuten KLM:n teknisissä ja huoltopalveluissa työskennelleet), voitaisiin kouluttaa uudelleen, jotta he voisivat ottaa vastaan töitä jollakin teknologiaan liittyvällä alalla.

               –Koulutus ja valmennus. Tähän kuuluu toimenpiteitä, joilla kehitetään uudella työelämän alalla tarvittavia taitoja.

               –Taloudellinen neuvonta. Tällä toimenpiteellä tarjotaan yksilöllistä arviointia ja taloudellista neuvontaa sen varmistamiseksi, että kohteena olevalla työntekijällä on selkeä näkemys taloudellisesta tilanteestaan ja näkymistään oikean päätöksen tekemiseksi. Rahoituspalveluasiantuntija ottaa tässä arvioinnissa huomioon henkilökohtaisen tilanteen, sen, miten työpaikan muutos vaikuttaa tuloihin, asumistilanteen (kyky hoitaa kiinnelainavelvoitteet, vuokrakulut, mahdollisen siirron vaikutukset) sekä työehtosopimuksista johtuvien erityistoimenpiteiden ja kansallisten verosäännösten muutosten vaikutukset.

               33.Tässä kuvatut toimet ovat aktiivisia työmarkkinatoimenpiteitä, jotka ovat osa EGR-asetuksen 7 artiklassa vahvistettuja tukikelpoisia toimia. Toimet eivät korvaa passiivisia sosiaalisen suojelun toimenpiteitä.

               34.Alankomaat on toimittanut vaaditut tiedot toimista, jotka ovat asianomaiselle yritykselle pakollisia kansallisen lainsäädännön tai työehtosopimusten nojalla. Viranomaiset ovat vahvistaneet, ettei EGR:n rahoitustuella korvata tällaisia toimia.

               Alustava talousarvio

               35.Arvioidut kokonaiskustannukset ovat 8 365 364 euroa, johon sisältyy yksilöllisten palvelujen kustannuksia 8 030 750 euroa ja valmistelu-, hallinnointi-, tiedotus- ja mainonta-, valvonta- ja raportointitoimien kustannuksia 334 614 euroa.

               36.EGR:ltä haettu rahoitusosuus on yhteensä 5 019 218 euroa (60 % kokonaiskustannuksista).

                        Toimet

                        Arvioitu osallistujamäärä

                        Arvioidut kustannukset osallistujaa kohti
                        (euroa)

                        Arvioidut kokonaiskustannukset

                        (euroa)

                        Yksilölliset palvelut (EGR-asetuksen 7 artiklan 1 kohdan a ja c alakohta)

                        Ammatillinen suuntautuminen

                        901

                        3 750

                        3 378 750

                        Tuki työpaikan löytämiseksi tietyiltä aloilta

                        300

                        5 000

                        1 500 000

                        Koulutus ja valmennus

                        1 201

                        2 000

                        2 402 000

                        Taloudellinen neuvonta

                        600

                        1 250

                        750 000

                        Välisumma (a):

                        Prosenttiosuus yksilöllisten palvelujen paketista:

                        –

                        8 030 750

                        (100 %)

                        Avustukset ja kannustimet (EGR-asetuksen 7 artiklan 1 kohdan b alakohta)

                        0

                        0

                        0

                        Välisumma (b):

                        Prosenttiosuus yksilöllisten palvelujen paketista:

                        –

                        0

                        (0 %)

                         EGR-asetuksen 7 artiklan 4 kohdan mukaiset toimet

                        1. Valmistelutoimet

                        –

                        0

                        2. Hallinnointi

                        –

                        83 654

                        3. Tiedotus ja mainonta

                        –

                        83 654

                        4. Valvonta ja raportointi

                        –

                        167 306

                        Välisumma (c):

                        Prosenttiosuus kokonaiskustannuksista:

                        –

                        334 614

                        (4 %)

                        Kustannukset yhteensä (a + b + c)

                        –

                        8 365 364

                        EGR:n rahoitusosuus (60 % kokonaiskustannuksista)

                        –

                        5 019 218

               Menojen tukikelpoisuuskausi

               37.Alankomaiden viranomaiset aloittivat yksilöllisten palvelujen tarjoamisen kohteena oleville edunsaajille 1. helmikuuta 2021. Kyseisten toimien menoihin voidaan näin ollen myöntää EGR:n rahoitustukea 1. helmikuuta 2021 ja 1. helmikuuta 2023 väliseltä ajalta.

               38.Alankomaille on aiheutunut hallinnollisia kuluja EGR:n täytäntöönpanosta 1. helmikuuta 2021 lähtien. Valmistelu-, hallinnointi-, tiedotus- ja mainonta-, valvonta- ja raportointitoimien menoihin voidaan näin ollen myöntää EGR:n rahoitustukea 1. helmikuuta 2021 ja 1. elokuuta 2023 väliseltä ajalta.

               Täydentävyys suhteessa kansallisin tai unionin varoin rahoitettuihin toimiin

               39.Kansallisen ennakko- tai osarahoituksen lähteenä on KLM.

               40.Alankomaat on vahvistanut, että EGR:n rahoitustukea saaviin edellä kuvattuihin toimiin ei saada tukia muista Euroopan unionin rahoitusvälineistä
                  25
               .

               Menettelyt, joita noudatetaan kohteena olevien edunsaajien tai heidän edustajiensa tai työmarkkinaosapuolten sekä paikallis- ja aluehallinnon viranomaisten kuulemiseksi

               41.Alankomaat on ilmoittanut, että yksilöllisten palvelujen koordinoidun paketin kokoamisessa on kuultu sidosryhmiä ja työmarkkinaosapuolia. Yritysneuvosto perustettiin sen varmistamiseksi, että näitä palveluja koordinoidaan.

               42.Valmistelutoimiin kuului kokouksia yritysneuvoston ja seuraavien ammattiliittojen kanssa: Christelijk Nationaal Vakverbond (CNV), De Unie, Nederlandse Vereniging voor Luchtvaart (NVLT), Vereniging Nederlands Cabinepersoneel (VNC), Vereniging van KLM Professionals (VKP) ja Federatie Nederlandse Vakbeweging (FNV).

               Hallinto- ja valvontajärjestelmät

               43.Hakemuksessa on hallinnointi- ja valvontajärjestelmän kuvaus, jossa täsmennetään eri elinten vastuulla olevat tehtävät. Alankomaat on ilmoittanut komissiolle, että rahoitustuen hallinnoinnista ja valvonnasta vastaavat samat elimet, jotka hallinnoivat Euroopan sosiaalirahastoa. Hallinnointi- ja valvontatehtäviä hoitaa palveluja, yhteistyötä ja täytäntöönpanoa koskevan osaston politiikan täytäntöönpanoa koskeva jaos (SZV; sosiaali- ja työllisyysministeriö).

               44.Todentamisviranomaisen tehtävistä vastaa talous- ja ilmastoasioiden ministeriön alainen Alankomaiden yritysvirasto (RVO). Tilintarkastuksesta vastaava elin on keskushallinnon tarkastusvirasto (valtiovarainministeriö).

               Asianomaisen jäsenvaltion sitoumukset

               45.Alankomaat on toimittanut kaikki tarvittavat vakuutukset seuraavista:

               –Suunniteltuihin toimiin osallistumisen ja täytäntöönpanon osalta noudatetaan yhdenvertaisen kohtelun ja syrjimättömyyden periaatteita.

               –Kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu.

               –KLM, joka on jatkanut toimintaansa irtisanomisten jälkeen, on noudattanut henkilöstön vähentämistä koskevia oikeudellisia velvoitteitaan ja turvannut työntekijänsä asianmukaisesti.

               –Suunniteltuihin toimiin ei saada rahoitustukea muista unionin rahastoista tai rahoitusvälineistä, ja kaksinkertainen rahoitus estetään.

               –Suunnitellut toimet täydentävät rakennerahastojen rahoittamia toimia.

               –EGR-rahoitustuki on unionin menettelyllisten ja aineellisoikeudellisten valtiontukisääntöjen mukaista.

               TALOUSARVIOVAIKUTUKSET

               Talousarvioesitys

               46.EGR ei saa ylittää 186 miljoonan euron vuotuista enimmäismäärää (vuoden 2018 hintoina), kuten vuosia 2021–2027 koskevan monivuotisen rahoituskehyksen vahvistamisesta 17. joulukuuta 2020 annetun neuvoston asetuksen (EU, Euratom) 2020/2093
                  26
                8 artiklan 1 kohdassa säädetään.

               47.Tutkittuaan hakemuksen EGR-asetuksen 13 artiklan 1 kohdassa vahvistettujen edellytysten suhteen ja otettuaan huomioon kohteena olevien edunsaajien määrän, suunnitellut toimet ja arvioidut kustannukset komissio ehdottaa, että EGR:stä otetaan käyttöön 5 019 218 euroa eli 60 prosenttia suunniteltujen toimien kokonaiskustannuksista rahoitustuen myöntämiseksi hakemukselle.

               48.Euroopan parlamentti ja neuvosto tekevät yhdessä talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta sekä uusista omista varoista, mukaan lukien etenemissuunnitelma uusien omien varojen käyttöönottamiseksi, 16. joulukuuta 2020 tehdyn Euroopan parlamentin, Euroopan unionin neuvoston ja Euroopan komission välisen toimielinten sopimuksen
                  27
                9 kohdan mukaisesti ehdotetun päätöksen EGR:n varojen käyttöönotosta.

               Muut asiaan liittyvät asiakirjat

               49.Samaan aikaan kun komissio esittää ehdotuksen päätökseksi EGR:n varojen käyttöönottamisesta, se esittää Euroopan parlamentille ja neuvostolle asianomaista budjettikohtaa koskevan määrärahasiirtoehdotuksen, jonka määrä on 5 019 218 euroa.

               50.Samaan aikaan kun komissio hyväksyy tämän ehdotuksen päätökseksi EGR:n varojen käyttöönottamisesta, se antaa täytäntöönpanosäädöksen muodossa rahoitustukea koskevan päätöksen, joka tulee voimaan päivänä, jona Euroopan parlamentti ja neuvosto antavat päätöksen EGR:n varojen käyttöönottamisesta.

               2021/0115 (BUD)

               Ehdotus

               EUROOPAN PARLAMENTIN JA NEUVOSTON PÄÄTÖS

               Euroopan globalisaatiorahaston varojen käyttöönotosta
                  Alankomaiden hakemuksen johdosta – EGF/2020/004 NL/KLM

               EUROOPAN PARLAMENTTI JA EUROOPAN UNIONIN NEUVOSTO, jotka

               ottavat huomioon Euroopan unionin toiminnasta tehdyn sopimuksen,

               ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013
                  28
                ja erityisesti sen 15 artiklan 4 kohdan,

               ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta sekä uusista omista varoista, mukaan lukien etenemissuunnitelma uusien omien varojen käyttöönottamiseksi, 16 päivänä joulukuuta 2020 tehdyn Euroopan parlamentin, Euroopan unionin neuvoston ja Euroopan komission välisen toimielinten sopimuksen
                  29
                ja erityisesti sen 9 kohdan,

               ottavat huomioon Euroopan komission ehdotuksen,

               sekä katsovat seuraavaa:

               (1)Euroopan globalisaatiorahaston, jäljempänä ’EGR’, tarkoituksena on tarjota tukea globalisaatiosta johtuvien maailmankaupan huomattavien rakenteellisten muutosten, maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja auttaa heitä integroitumaan uudelleen työmarkkinoille.

               (2)EGR ei saa ylittää 186 miljoonan euron vuotuista enimmäismäärää (vuoden 2018 hintoina), kuten neuvoston asetuksen (EU, Euratom) 2020/2093
                  30
                8 artiklan 1 kohdassa säädetään.

               (3)Alankomaat toimitti 22 päivänä joulukuuta 2020 hakemuksen EGR:n rahoitustuen saamiseksi, koska KLM Royal Dutch Airlines oli vähentänyt työntekijöitä Alankomaissa. Hakemusta on täydennetty lisätiedoin asetuksen (EU) N:o 1309/2013 8 artiklan 3 kohdan mukaisesti. Hakemus on asetuksen (EU) N:o 1309/2013 13 artiklassa säädettyjen EGR:n rahoitustuen vahvistamista koskevien vaatimusten mukainen.

               (4)Tämän vuoksi EGR:stä olisi otettava käyttöön 5 019 218 euroa rahoitustuen myöntämiseksi Alankomaiden hakemuksen perusteella.

               (5)Jotta EGR:n varat saataisiin käyttöön mahdollisimman nopeasti, tätä päätöstä olisi sovellettava siitä päivästä, jona se hyväksytään,

               OVAT HYVÄKSYNEET TÄMÄN PÄÄTÖKSEN:

               1 artikla

               Otetaan Euroopan globalisaatiorahastosta käyttöön 5 019 218 euroa maksusitoumusmäärärahoina ja maksumäärärahoina osana varainhoitovuotta 2021 koskevaa unionin yleistä talousarviota.

               2 artikla

               Tämä päätös tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan [...] päivästä [...]kuuta [...] [sen hyväksymispäivästä]
                  31*.

               Tehty Brysselissä

                  Euroopan parlamentin puolesta
                        Neuvoston puolesta

                  Puhemies
                        Puheenjohtaja

                     (1)

                        EUVL L 347, 20.12.2013, s. 855.

                     (2)

                        Asetusta (EU) N:o 1309/2013 sovelletaan kaikkiin viimeistään 31. joulukuuta 2020 vastaanotettuihin hakemuksiin.

                     (3)

                        EGR-asetuksen 3 artiklan mukaisessa merkityksessä.

                     (4)

                        Komission asetus (EU) N:o 1046/2012, annettu 8 päivänä marraskuuta 2012, yhteisestä tilastollisten alueyksiköiden nimikkeistöstä (NUTS) annetun Euroopan parlamentin ja neuvoston asetuksen (EY) N:o 1059/2003 täytäntöönpanosta siltä osin kuin on kyse aikasarjojen toimittamisesta uutta alueellista jaottelua varten (EUVL L 310, 9.11.2012, s. 34).

                     (5)

                        EUVL L 393, 30.12.2006, s. 1.

                     (6)

                        Asetuksen (EU) N:o 1309/2013 7 artiklan 4 kohdan mukaisesti.

                     (7)

                        COM(2020) 442 final.

                     (8)

                        Talven 2021 talousennuste
                  https://ec.europa.eu/info/business-economy-euro/economic-performance-and-forecasts/economic-forecasts/winter-2021-economic-forecast-challenging-winter-light-end-tunnel_en
                  .

                     (9)

                        ATAG. 2020 Aviation Benefits Beyond Borders Report:
                  https://aviationbenefits.org/media/167186/abbb2020_full.pdf

                     (10)

                        IATA: Air Passenger Market Analysis, kesäkuu 2020:
                  https://www.iata.org/en/iata-repository/publications/economic-reports/air-passenger-monthly-analysis---june-20202/

                     (11)

                        Ks. edellinen alaviite.

                     (12)

                        IATA:
                  https://www.iata.org/en/pressroom/pr/2021-02-03-02/

                     (13)

                        IATA:
                  https://www.iata.org/en/pressroom/pr/2020-07-28-02/

                     (14)

                        EGF/2017/009 FR/Air France, COM(2018) 230; EGF/2013/014 FR Air France, COM(2014) 701 ja EGF/2015/004 IT Alitalia, COM(2015) 397.

                     (15)

                        KLM:n vuosikertomus 2019;
                  https://www.klm.com/travel/nl_nl/images/KLM-Jaarverslag-2019_tcm541-1063986.pdf

                     (16)

                        Valtiovarainministeri Wopke Hoekstran ja infrastruktuuri- ja vesihuoltoministeri Cora van Nieuwenhuizenin 24. huhtikuuta 2020 päivätty kirje edustajainhuoneelle Air France-KLM:n hyväksi toteutettavista mahdollisista tukitoimenpiteistä:
                  https://www.government.nl/documents/parliamentary-documents/2020/04/24/letter-on-possible-support-measures-for-air-france-klm

                     (17)

                  https://www.airfranceklm.com/sites/default/files/q4_2020_press_release_en_final.pdf

                     (18)

                  https://www.airfranceklm.com/sites/default/files/q4_2020_press_release_en_final.pdf

                     (19)

                        KLM:n Newsroom-sivusto:
                  https://news.klm.com/klm-adapts-organisation-further-due-to-covid-19-crisis/

                     (20)

                        Aviation24:
                  https://www.aviation24.be/airlines/air-france-klm-group/klm-royal-dutch-airlines/cuts-staff-to-cope-with-coronavirus-pandemic/

                     (21)

                        KLM:n vuosikertomus 2019;
                  https://www.klm.com/travel/nl_nl/images/KLM-Jaarverslag-2019_tcm541-1063986.pdf

                     (22)

                        Alankomaiden tilastokeskus (CBS):
                  https://opendata.cbs.nl/statline/#/CBS/nl/dataset/83523NED/table?dl=4B4E7

                     (23)

                        Alankomaiden työntekijävakuutuslaitoksen (UWV) raportti:
                  https://www.uwv.nl/overuwv/Images/regionale-verschillen-impact-corona-werkgelegenheid.pdf

                     (24)

                        Ks. edellinen alaviite.

                     (25)

                        Euroopan komissio hyväksyi 13. heinäkuuta 2020 EU:n valtiontukisääntöjen nojalla 3,4 miljardin euron suuruisen Alankomaiden tukitoimenpiteen, joka koostuu valtiontakauksesta lentoyhtiö KLM:lle myönnetyille lainoille ja valtion KLM:lle myöntämästä pääomalainasta, jotta yhtiö voi saada koronaviruspandemian vuoksi pikaisesti tarvitsemaansa likviditeettiä.
                  https://ec.europa.eu/commission/presscorner/detail/en/ip_20_1333

                     (26)

                        EUVL L 433I, 22.12.2020, s. 15.

                     (27)

                        EUVL L 433I, 22.12.2020, s. 29.

                     (28)

                        EUVL L 347, 20.12.2013, s. 855.

                     (29)

                        EUVL L 433I, 22.12.2020, s. 29.

                     (30)

                        Neuvoston asetus (EU, Euratom) 2020/2093, annettu 17 päivänä joulukuuta 2020, vuosia 2021–2027 koskevan monivuotisen rahoituskehyksen vahvistamisesta (EUVL L 433I, 22.12.2020, s. 11).

                     (31)
                  *
                        Parlamentti lisää päivämäärän ennen julkaisemista EUVL:ssä.


               EUROOPAN KOMISSIO
            Bryssel 6.5.2021
            COM(2021) 227 final
            2021/0116(BUD)
            Ehdotus
            EUROOPAN PARLAMENTIN JA NEUVOSTON PÄÄTÖS
            Euroopan globalisaatiorahaston varojen käyttöönotosta Suomen hakemuksen johdosta – EGF/2020/007 FI/Finnair

               PERUSTELUT

               EHDOTUKSEN TAUSTA

               1.Euroopan globalisaatiorahaston, jäljempänä ’EGR’, rahoitustukeen sovellettavat säännöt vahvistetaan Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17. joulukuuta 2013 annetussa Euroopan parlamentin ja neuvoston asetuksessa (EU) N:o 1309/2013
                  1
               , jäljempänä ’EGR-asetus’.
                  2

               2.Suomi toimitti 30. joulukuuta 2020 hakemuksen EGF/2020/007 FI/Finnair EGR:n rahoitustuen saamiseksi sen jälkeen, kun Finnair Oyj ja yksi sen alihankkija
                  3
                olivat vähentäneet
                  4
                työntekijöitä Suomessa.

               3.Arvioituaan hakemuksen komissio on tullut EGR-asetuksen kaikkien sovellettavien säännösten mukaisesti siihen tulokseen, että edellytykset rahoitustuen saamiseksi EGR:stä täyttyvät.

               HAKEMUKSEN TIIVISTELMÄ

                        EGR-hakemus

                        EGF/2020/007 FI/Finnair

                        Jäsenvaltio

                        Suomi

                        Asianomaiset alueet (NUTS
                           5
                         2 -taso)

                        Helsinki-Uusimaa (FI1B)

                        Hakemuksen jättämispäivä

                        30. joulukuuta 2020

                        Ilmoitus hakemuksen vastaanottamisesta

                        30. joulukuuta 2020

                        Lisätietopyyntö

                        13. tammikuuta 2021

                        Lisätietojen toimittamisen määräaika

                        24. helmikuuta 2021

                        Arvioinnin päättämisen määräaika

                        19. toukokuuta 2021

                        Toimintakriteeri

                        EGR-asetuksen 4 artiklan 1 kohdan a alakohta

                        Ensisijainen yritys

                        Finnair Oyj

                        Asianomaisten yritysten määrä

                        1

                        Toimiala(t)

                        (NACE Rev. 2:n kaksinumerotaso)
                           6

                        Kaksinumerotaso 51 (Ilmaliikenne)

                        Tytäryhtiöiden, toimittajien ja jatkojalostajien määrä

                        1

                        Viiteajanjakso (neljä kuukautta):

                        25. elokuuta 2020 – 25. joulukuuta 2020

                        Viiteajanjaksona tapahtuneet työntekijävähennykset (a)

                        508

                        Työntekijävähennykset ennen viiteajanjaksoa tai sen jälkeen (b)

                        0

                        Vähennettyjen työntekijöiden kokonaismäärä (a + b)

                        508

                        Tukeen oikeutettujen edunsaajien kokonaismäärä

                        508

                        Kohteena olevien edunsaajien kokonaismäärä

                        500

                        Kohteena olevien työelämän ja koulutuksen ulkopuolella olevien nuorten (nk. NEET-nuoret) määrä

                        0

                        Yksilöllisten palvelujen talousarvio euroina

                        2 730 600

                        EGR:n täytäntöönpanon talousarvio
                           7
                         euroina

                        190 000

                        Kokonaistalousarvio euroina

                        2 920 600

                        EGR:n tuki euroina (60 %)

                        1 752 360

               HAKEMUKSEN ARVIOINTI

               Menettely

               4.Suomi toimitti hakemuksen EGF/2020/007 FI/Finnair 30. joulukuuta 2020 eli 12 viikon kuluessa siitä päivästä, jona EGR-asetuksen 4 artiklassa esitetyt toimintakriteerit täyttyivät. Komissio vahvisti samana päivänä vastaanottaneensa hakemuksen ja pyysi Suomelta lisätietoja 13. tammikuuta 2021. Nämä lisätiedot toimitettiin kuuden viikon kuluessa pyynnön esittämisestä. Täydellisen hakemuksen vastaanottamisesta alkava 12 viikon määräaika, jonka kuluessa komission olisi saatettava päätökseen arviointinsa siitä, täyttääkö hakemus rahoitustuen myöntämisen edellytykset, päättyy 19. toukokuuta 2021.

               Hakemuksen tukikelpoisuus

               Asianomaiset yritykset ja edunsaajat

               5.Hakemus koskee 508:aa Finnair Oyj:n ja yhden sen alihankkijan vähentämää työntekijää. Finnair toimii toimialalla, joka on luokiteltu NACE Rev. 2:n kaksinumerotasoon 51 (Ilmaliikenne). Yritysten työntekijävähennykset tapahtuivat NUTS 2 -tason alueella Helsinki-Uusimaa (FI1B).

                        Yritykset ja työntekijävähennysten lukumäärä

                        Finnair

                        504

                        Hub Logistics Finland Oy

                        4

                        Yritysten kokonaismäärä: 2

                        Vähennysten kokonaismäärä: 508

               Toimintakriteerit

               6.Suomi jätti hakemuksen käyttäen perustana EGR-asetuksen 4 artiklan 1 kohdan a alakohdan toimintakriteeriä, jossa edellytetään, että vähintään 500 työntekijää vähennetään jäsenvaltiossa sijaitsevasta yrityksestä neljän kuukauden viiteajanjaksona, mukaan luettuina työntekijät, jotka vähennetään yrityksen toimittajien tai jatkojalostajien palveluksesta, ja/tai itsenäiset ammatinharjoittajat, jotka lopettavat työskentelynsä yrityksen toimittajille tai jatkojalostajille.

               7.Hakemuksen neljän kuukauden viiteajanjakso alkoi 25. elokuuta 2020 ja päättyi 25. joulukuuta 2020.

               8.Työntekijävähennyksiä tehtiin viiteajanjakson aikana seuraavasti:

               –504 työntekijää vähennettiin Finnairin palveluksesta.

               –4 työntekijää vähennettiin Finnairin alihankkijan palveluksesta.

               Työntekijävähennysten ja työskentelyn loppumisen laskeminen

               9.Työntekijävähennykset viiteajanjakson aikana on laskettu seuraavasti:

               –504 henkilöä päivästä, jona työnantaja neuvoston direktiivin 98/59/EY
                  8
                3 artiklan 1 kohdan mukaisesti ilmoitti kirjallisesti toimivaltaiselle viranomaiselle suunnitelluista joukkovähentämisistä. Suomi vahvisti ennen komission arvioinnin valmistumispäivää, että nämä 504 työntekijävähennystä on tosiasiallisesti toteutettu.

               –4 henkilöä päivästä, jona työnantaja antaa yksilöllisen ilmoituksen työntekijän irtisanomisesta tai työsopimuksen päättämisestä.

               Tukeen oikeutetut edunsaajat

               10.Tukeen oikeutettuja edunsaajia on näin ollen yhteensä 508.

               Työntekijävähennysten ja maailmanlaajuisen rahoitus- ja talouskriisin välinen yhteys

               11.Maailman terveysjärjestö (WHO) julisti 11. maaliskuuta 2020 covid-19-epidemian maailmanlaajuiseksi pandemiaksi. Euroopan komissio totesi 27. toukokuuta 2020 antamassaan tiedonannossa ”EU:n talousarvio Euroopan elpymissuunnitelman moottorina”
                  9
               , että terveyskriisi johti talouskriisiin, ja esitti talouden elpymissuunnitelman. Tähän kuului EGR hätätilanteen välineenä, jolla autetaan ihmisiä, jotka ovat menettäneet työpaikkansa maailmanlaajuisen talouskriisin vuoksi.

               12.Pandemia aiheutti EU:n historian syvimmän taantuman. Komission talveksi 2021 laatiman EU:n talousennusteen
                  10
                mukaan EU:n BKT supistui 6,3 prosenttia vuonna 2020, ja sen ennustetaan vahvistuvan 3,7 prosenttia vuonna 2021 ja 3,9 prosenttia vuonna 2022.

               13.Covid-19-pandemialla on ollut merkittävä vaikutus ilmailualaan matkustusrajoitusten ja matkustajalentoliikenteen jyrkän vähentymisen vuoksi. Matkustajamäärien supistuminen vähensi huomattavasti lentoyhtiöiden tuloja ja pakotti monet niistä irtisanomaan työntekijöitä tai julistautumaan maksukyvyttömäksi. Kansainvälinen matkustajaliikenne väheni 98,9 prosenttia huhtikuussa 2020 huhtikuuhun 2019 verrattuna, ja 64 prosenttia kaikista maailman ilma-aluksista siirrettiin varastoon. Tämä merkitsi suurinta toiminnan supistumista ilmailun historiassa
                  11
               .

               14.Kesäkuussa 2020 matkustajaliikenteen kysyntä parani hieman mutta pysyi merkittävästi kriisiä edeltäneen tason alapuolella. Maksetut matkustajakilometrit vähenivät koko toimialalla 86,5 prosenttia kesäkuuhun 2019 verrattuna
                  12
               .

               Lentomatkustajamäärät
                  13

               Maksetut matkustajakilometrit koko toimialalla (miljardia kuukaudessa)

                        Tosiasialliset

                        Kausitasoitetut

               15.Kansainvälinen matkustajaliikenteen kysyntä väheni 75,6 prosenttia vuonna 2020 verrattuna vuoden 2019 tasoon. Kapasiteetti (mitattuna tarjottuina istuinkilometreinä) väheni 68,1 prosenttia ja matkustajakäyttöaste (joka mittaa matkustajilla täytetyn käytettävissä olevan istuinkapasiteetin osuutta) laski 19,2 prosenttiyksikköä 62,8 prosenttiin
                  14
               .

               16.Kansainvälisen ilmakuljetusliiton maailmanlaajuisen matkustajaennusteen mukaan ilmailualan toipuminen kriisiä edeltäneelle tasolle kestää 3–4 vuotta
                  15
               .

               17.Lentoliikennealalla on tähän mennessä jätetty neljä EGR-tukihakemusta, joista kolme perustui kauppaan liittyvään globalisaatioon
                  16
                ja yksi covid-19-pandemian aiheuttamaan talouskriisiin
                  17
               .

               Työntekijävähennyksiin ja toiminnan lopettamiseen johtaneet tapahtumat

               18.Näihin työntekijävähennyksiin johtaneet tapahtumat ovat seurausta covid-19-pandemian aiheuttamasta odottamattomasta maailmanlaajuisesta talouskriisistä.

               19.Suomi ilmoitti Finnairin kärsineen mittavasti pandemian vaikutuksista. Finnairilla oli ennen covid-19-epidemiaa vahva taloudellinen asema. Vuonna 2019 Finnairin tulot kasvoivat 9,2 prosenttia ja olivat ennätykselliset 3 097 miljoonaa euroa, kun ne vuonna 2018 olivat 2 836 miljoonaa euroa. Liikevoitto oli 162,8 miljoonaa euroa, kun se vuonna 2018 oli 256,3 miljoonaa euroa. Tämä 38 prosentin vähennys johtui polttoainekustannusten, ilma-alusten materiaalien ja kunnostuskustannusten kasvusta.

               20.Helsinki-Vantaan lentoaseman matkustajamäärä oli kasvanut merkittävästi viime vuosikymmenen aikana. Vuosina 2009–2019 matkustajamäärät kasvoivat 58 prosenttia 12,6 miljoonasta 21,9 miljoonaan. Kansainvälisten lentojen matkustajamäärät muodostivat suurimman osan matkustajaliikenteestä: 10,2 miljoonaa vuonna 2009 ja 18,9 miljoonaa vuonna 2019
                  18
               . Vuonna 2019 Finnairin kuljettamien matkustajien määrä kasvoi 10,3 prosenttia 14 650 400 matkustajaan, ja matkustajamäärissä saavutettiin uusi vuotuinen ennätys
                  19
               .

               21.Vuoden 2020 alussa Helsinki-Vantaan lentoaseman matkustajaliikenne oli edelleen kasvussa. Tammikuussa 2020 Kiinaan suuntautuvat matkustajamäärät olivat kasvaneet 58 prosenttia tammikuuhun 2019 verrattuna. Helmikuussa 2020 matkustajamäärät kuitenkin vähenivät jyrkästi 73 prosenttia epidemiatilanteen vuoksi. Finnairin oli peruutettava kaikki Manner-Kiinaan suuntautuvat lennot 6. helmikuuta 2020 ja muihin Aasian kohteisiin suuntautuvat lennot 4. maaliskuuta 2020 alkaen
                  20
               . Yhdysvaltojen hallitus rajoitti 13. maaliskuuta 2020 kaikkea muuta kuin välttämätöntä matkustamista Yhdysvaltoihin, minkä vuoksi Finnairin oli peruutettava myös kaikki Yhdysvaltoihin suuntautuvat lennot
                  21
               .

               22.Niin Suomessa kuin muissa kohdemaissa voimassa olevat rajoitukset ovat vaikuttaneet voimakkaasti Finnairin toimintaan erityisesti kansainvälisten ja mannertenvälisten lentojen osalta. Huhtikuussa 2020 Helsinki-Vantaan lentoaseman lentoliikenne lopetettiin lähes kokonaan, ja sen määrä oli vain prosentti huhtikuun 2019 määristä (21 000 matkustajaa huhtikuussa 2020 ja 1,8 miljoonaa matkustajaa huhtikuussa 2019). Toisella neljänneksellä, kun verrataan vuosia 2020 ja 2019, Finnairin Aasian ja Euroopan kohteiden välisten lentojen määrä väheni 92,1 prosenttia. Matkustajamäärä väheni 97,5 prosenttia 3,9 miljoonasta 98 000 matkustajaan, ja matkustajaliikenteen kapasiteetti (tarjotut istuinkilometrit) väheni 97,2 prosenttia
                  22
               .

               23.Finnairin vuosikertomuksen 2020 mukaan tulot laskivat jyrkästi 73,2 prosenttia (3 097,7 miljoonasta eurosta 829,2 miljoonaan euroon), matkustajien määrä väheni 76,2 prosenttia (14,7 miljoonasta 3,5 miljoonaan) ja yrityksen liiketappio oli 464,5 miljoonaa euroa
                  23
               .

               24.Finnairin oli alennettava kustannuksiaan kriisin vuoksi, ja säästöjä saatiin aikaan kiinteistöissä, ilma-alusten vuokrauksessa, tietotekniikassa (asiakasprosessien digitalisointi ja automatisointi), myynti- ja jakelukustannuksissa sekä hallintokustannuksissa ja korvausrakenteissa. Tämä johti 1 000 työpaikan vähentämiseen
                  24
               .

               Työntekijöiden vähentämisten odotettu vaikutus paikalliseen, alueelliseen tai kansalliseen talouteen ja työllisyyteen

               25.Ilmailualan panos Suomen talouteen on merkittävä. Vuonna 2020 toimiala työllisti 42 000 henkilöä (23 000 suoraa työpaikkaa ja 19 000 välillistä työpaikkaa), ja sen osuus Suomen BKT:stä oli 8,8 miljardia euroa eli 3,2 prosenttia kokonaisbruttokansantuotteesta
                  25
               . Finnair on Suomen suurin lentoyhtiö, jonka keskuspaikka on Helsinki-Vantaan lentoasema. Finnairilla oli vuoden 2019 lopussa 6 788 työntekijää, ja se liikennöi 132 kohteeseen
                  26
               .

               26.Finnairin työntekijävähennyksillä on näin ollen vakava vaikutus kansantalouteen. NUTS 2 -alue, jolla työntekijävähennykset tapahtuivat, on Helsinki-Uusimaa, jossa Finnairilla on keskuslentoasema. Työttömien työnhakijoiden määrä kasvoi vuoden 2020 helmi- ja huhtikuun välillä Helsinki-Uusimaan alueella 22,5 prosenttia 68 016:sta 83 340:een. Työllisyyden säilyttämiseksi toteutetuista toimenpiteistä huolimatta työttömyysaste Helsinki-Uusimaan alueella nousi vuodessa 0,8 prosenttiyksikköä 6,4 prosentista vuonna 2019 7,2 prosenttiin vuonna 2020
                  27
               .

               27.Vuonna 2020 koko maan työttömyysaste oli 7,8 prosenttia eli 1,1 prosenttiyksikköä korkeampi kuin vuonna 2019
                  28
               . Suomen valtiovarainministeriö arvioi, että työttömyysaste nousee edelleen 8,2 prosenttiin vuonna 2021 ja laskee sitten 7,8 prosenttiin vuonna 2022
                  29
               .

               28.Työttömyyden lisäännyttyä kriisin vuoksi Finnairin entisten työntekijöiden uudelleentyöllistyminen on vaikeaa. Irtisanotut työntekijät tarvitsevat Suomen viranomaisten mukaan räätälöityä neuvontaa ja tukea työnhaussa sekä räätälöityä täydennys- ja uudelleenkoulutusta parantaakseen mahdollisuuksiaan työllistyä uudelleen.

               Kohteena olevat edunsaajat ja ehdotetut toimet

               Kohteena olevat edunsaajat

               29.Tukikelpoisista 508 henkilöstä 500:n vähennetyn työntekijän odotetaan osallistuvan EGR:n toimenpiteisiin. Kyseisten vähennettyjen työntekijöiden jakauma sukupuolen, kansalaisuuden ja iän mukaan on seuraava:

                        Ryhmä

                        Kohteena olevien edunsaajien
                           lukumäärä

                        Sukupuoli:

                        Miehiä:

                        280

                        (56,00 %)

                        Naisia:

                        220

                        (44,00 %)

                        Kansalaisuus:

                        EU-kansalaisia:

                        493

                        (98,60 %)

                        Muita kuin EU-kansalaisia:

                        7

                        (1,40 %)

                        Ikäryhmä:

                        15–24-vuotiaita:

                        19

                        (3,80 %)

                        25–29-vuotiaita:

                        28

                        (5,60 %)

                        30–54-vuotiaita:

                        312

                        (62,40 %)

                        55–64-vuotiaita:

                        141

                        (28,20 %)

                        yli 64-vuotiaita:

                        0

                        (0,00 %)

               Ehdotettujen toimien tukikelpoisuus

               30.Vähennetyille työntekijöille tarjottavat yksilölliset palvelut koostuvat seuraavista toimista.

               –Valmennus ja muut valmistelevat toimenpiteet. Näihin kuuluvat 1) asiantuntijoiden arviointi työnhakijan ammatillisesta pätevyydestä ja palvelujen tarpeista; 2) osaamisen arviointi osallistujien kartoittamiseksi heidän ammattitaitonsa ja työnäkymiensä osalta; 3) työnhakukoulutus ja tiedottaminen työmarkkinoista; 4) uraohjaus ja yksilöllinen intensiivinen ohjaus, jonka tarkoituksena on tukea ja opastaa osallistujia työnhaussa.

               –Työllisyys- ja yrityspalvelut. Tämä toimenpide tarjoaa ammatillista ohjausta ja työnhakuohjausta, neuvontaa, työkyvyn arviointia ja kokeilujaksoja. Lisäksi järjestetään rekrytointi- ja tiedotustapahtumia.

               –Koulutus. Tarjolla on Suomen viranomaisten kehittämä räätälöity rekrytoiva koulutusohjelma ”Further Educated with Companies (F.E.C.-ohjelma)”
                  30
               , jonka tavoitteena on saattaa yhteen työnhakijat ja rekrytoivat yritykset. Osallistujat saavat myös ammattipätevyyteen liittyvää koulutusta. Nämä kurssit käsittelevät muun muassa yritystoiminnan kehittämistä, esimiestason koulutusta, henkilöstöresursseja, myyntiä ja markkinointia, tekoälyä, digitaalista turvallisuutta, robotiikkaa, varainhoitoa ja projektinhallintaa.

               –Palkkatuki. Tällä toimenpiteellä tuetaan työllistymistä uudessa työpaikassa vähentämällä palkkauskustannuksia. Palkkatuki on 30–50 prosenttia palkkauskustannuksista, ja se maksetaan työnantajalle. Tuen määrä ja kesto riippuvat työttömyysjakson pituudesta.

               –Starttiraha. Starttirahan tarkoituksena on edistää yritystoiminnan luomista ja yksittäisten henkilöiden työllistymistä. Starttirahalla turvataan yrittäjän toimeentulo sinä aikana, jonka yritystoiminnan käynnistämisen ja vakiinnuttamisen arvioidaan kestävän, kuitenkin enintään 12 kuukauden ajan.

               –Matka-, majoitus- ja muuttoavustuksia voidaan myöntää työnhaun tai koulutuksen aikana aiheutuneisiin menoihin.

               31.Tässä kuvatut toimet ovat aktiivisia työmarkkinatoimenpiteitä, jotka ovat osa EGR-asetuksen 7 artiklassa vahvistettuja tukikelpoisia toimia. Toimet eivät korvaa passiivisia sosiaalisen suojelun toimenpiteitä.

               32.Suomi on toimittanut vaaditut tiedot toimista, jotka ovat asianomaiselle yritykselle pakollisia kansallisen lainsäädännön tai työehtosopimusten nojalla. Viranomaiset ovat vahvistaneet, ettei EGR:n rahoitustuella korvata tällaisia toimia.

               Alustava talousarvio

               33.Arvioidut kokonaiskustannukset ovat 2 920 600 euroa, johon sisältyy yksilöllisten palvelujen kustannuksia 2 730 600 euroa ja valmistelu-, hallinnointi-, tiedotus- ja mainonta-, valvonta- ja raportointitoimien kustannuksia 190 000 euroa.

               34.EGR:ltä haettu rahoitusosuus on yhteensä 1 752 360 euroa (60 prosenttia kokonaiskustannuksista).

                        Toimet

                        Arvioitu osallistujamäärä

                        Arvioidut kustannukset osallistujaa kohti
                        (euroa)
                           31

                        Arvioidut kokonaiskustannukset

                        (euroa)
                           32

                        Yksilölliset palvelut (EGR-asetuksen 7 artiklan 1 kohdan a ja c alakohta)

                        Valmennus ja muut valmistelevat toimenpiteet

                        450

                        1 556

                        700 000

                        Työllisyys- ja yrityspalvelut

                        500

                        400

                        200 000

                        Koulutus

                        300

                        4 333

                        1 300 000

                        Välisumma (a):

                        Prosenttiosuus yksilöllisten palvelujen paketista:

                        –

                        2 200 000

                        (80,57 %)

                        Avustukset ja kannustimet (EGR-asetuksen 7 artiklan 1 kohdan b alakohta)

                        Palkkatuki

                        60

                        6 000

                        360 000

                        Matka-, majoitus- ja muuttoavustukset

                        25

                        200

                        5 000

                        Starttiraha

                        20

                        8 280

                        165 600

                        Välisumma (b):

                        Prosenttiosuus yksilöllisten palvelujen paketista:

                        –

                        530 600

                        (19,43 %)

                         EGR-asetuksen 7 artiklan 4 kohdan mukaiset toimet

                        1. Valmistelutoimet

                        –

                        0

                        2. Hallinnointi

                        –

                        160 000

                        3. Tiedotus ja mainonta

                        –

                        15 000

                        4. Valvonta ja raportointi

                        –

                        15 000

                        Välisumma (c):

                        Prosenttiosuus kokonaiskustannuksista:

                        –

                        190 000

                        (6,51 %)

                        Kustannukset yhteensä (a + b + c)

                        –

                        2 920 600

                        EGR:n rahoitusosuus (60 % kokonaiskustannuksista)

                        –

                        1 752 360

               35.Edellä olevassa taulukossa EGR-asetuksen 7 artiklan 1 kohdan b alakohdan mukaisiksi toimiksi yksilöityjen toimien kustannukset ovat enintään 35 prosenttia yksilöllisten palvelujen koordinoidun paketin kokonaiskustannuksista. Suomi on vahvistanut näiden toimien edellytyksenä olevan, että kohteena olevat edunsaajat osallistuvat aktiivisesti työnhaku- tai koulutustoimiin.

               36.Suomi on vahvistanut, että itsenäiseen ammatinharjoittamiseen, yritysten perustamiseen ja yritysten toiminnan jatkamiseen työntekijöiden johdolla liittyvät investointikustannukset ovat enintään 15 000 euroa edunsaajaa kohti.

               Menojen tukikelpoisuuskausi

               37.Suomi aloitti yksilöllisten palvelujen tarjoamisen kohteena oleville edunsaajille 21. lokakuuta 2020. Kyseisten toimien menoihin voidaan näin ollen myöntää EGR:n rahoitustukea 21. lokakuuta 2020 ja 30. joulukuuta 2022 väliseltä ajalta.

               38.Suomelle on aiheutunut hallinnollisia kuluja EGR:n täytäntöönpanosta 21. lokakuuta 2020 lähtien. Valmistelu-, hallinnointi-, tiedotus- ja mainonta-, valvonta- ja raportointitoimien menoihin voidaan näin ollen myöntää EGR:n rahoitustukea 21. lokakuuta 2020 ja 30. kesäkuuta 2023 väliseltä ajalta.

               Täydentävyys suhteessa kansallisin tai unionin varoin rahoitettuihin toimiin

               39.Kansalliset ennakkomaksut tai osarahoitus rahoitetaan julkisten työvoimapalveluiden budjettikohdasta työ- ja elinkeinoministeriön hallinnonalalta. Joitakin palveluja rahoitetaan lisäksi elinkeino-, liikenne ja ympäristökeskusten (ELY-keskusten) ja työ- ja elinkeinotoimistojen (TE-toimistojen) toimintamenoista.

               40.Suomi on vahvistanut, että EGR:n rahoitustukea saaviin edellä kuvattuihin toimiin ei saada tukia muista Euroopan unionin rahoitusvälineistä
                  33
               .

               Menettelyt, joita noudatetaan kohteena olevien edunsaajien tai heidän edustajiensa tai työmarkkinaosapuolten sekä paikallis- ja aluehallinnon viranomaisten kuulemiseksi

               41.Suomi on ilmoittanut, että yksilöllisten palvelujen koordinoidun paketin kokoamisessa on kuultu työryhmää. Valmistelutoimiin kuului kokouksia Uudenmaan ELY-keskusten ja TE-toimistojen, Finnairin sekä ammattiliittojen – Ilmailualan Unioni (IAU), Finnairin insinöörit ja ylemmät toimihenkilöt (FINTO), Auto- ja Kuljetusalan Työntekijäliitto ry (AKT) ja Ammattiliitto Pro – edustajien kanssa.

               Hallinto- ja valvontajärjestelmät

               42.Hakemuksessa on hallinnointi- ja valvontajärjestelmän kuvaus, jossa täsmennetään eri elinten vastuulla olevat tehtävät. Suomi on ilmoittanut komissiolle, että rahoitustukea hallinnoi työ- ja elinkeinoministeriö, joka toimii EGR:n hallinto- ja todentamisviranomaisena sekä EGR:n varojen jakamisesta vastaavana välittävänä elimenä. EGR:n hallinnointitehtävät on annettu Alueet ja kasvupalvelut -osastolle, joka toimii myös Euroopan sosiaalirahaston hallintoviranomaisena. ELY-keskukset vastaavat EGR:stä rahoitettujen toimenpiteiden täytäntöönpanosta.

               43.Todentamisviranomaisen tehtävistä vastaa henkilöstö- ja hallintoyksikkö. Tilintarkastuksesta vastaa riippumaton sisäisen tarkastuksen yksikkö, joka toimii työ- ja elinkeinoministeriön kansliapäällikön alaisuudessa.

               Asianomaisen jäsenvaltion sitoumukset

               44.Suomi on toimittanut kaikki tarvittavat vakuutukset seuraavista:

               –Suunniteltuihin toimiin osallistumisen ja täytäntöönpanon osalta noudatetaan yhdenvertaisen kohtelun ja syrjimättömyyden periaatteita.

               –Kansallisessa ja EU:n lainsäädännössä säädettyjä joukkovähentämisiin liittyviä vaatimuksia on noudatettu.

               –Finnair, joka on jatkanut toimintaansa irtisanomisten jälkeen, on noudattanut henkilöstön vähentämistä koskevia oikeudellisia velvoitteitaan ja turvannut työntekijänsä asianmukaisesti.

               –Suunniteltuihin toimiin ei saada rahoitustukea muista unionin rahastoista tai rahoitusvälineistä, ja kaksinkertainen rahoitus estetään.

               –Suunnitellut toimet täydentävät rakennerahastojen rahoittamia toimia.

               –EGR-rahoitustuki on unionin menettelyllisten ja aineellisoikeudellisten valtiontukisääntöjen mukaista.

               TALOUSARVIOVAIKUTUKSET

               Talousarvioesitys

               45.EGR ei saa ylittää 186 miljoonan euron vuotuista enimmäismäärää (vuoden 2018 hintoina), kuten vuosia 2021–2027 koskevan monivuotisen rahoituskehyksen vahvistamisesta 17. joulukuuta 2020 annetun neuvoston asetuksen (EU, Euratom) 2020/2093
                  34
                8 artiklan 1 kohdassa säädetään.

               46.Tutkittuaan hakemuksen EGR-asetuksen 13 artiklan 1 kohdassa vahvistettujen edellytysten suhteen ja otettuaan huomioon kohteena olevien edunsaajien määrän, suunnitellut toimet ja arvioidut kustannukset komissio ehdottaa, että EGR:stä otetaan käyttöön 1 752 360 euroa eli 60 prosenttia suunniteltujen toimien kokonaiskustannuksista rahoitustuen myöntämiseksi hakemukselle.

               47.Euroopan parlamentti ja neuvosto tekevät yhdessä talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta sekä uusista omista varoista, mukaan lukien etenemissuunnitelma uusien omien varojen käyttöönottamiseksi, 16. joulukuuta 2020 tehdyn Euroopan parlamentin, Euroopan unionin neuvoston ja Euroopan komission välisen toimielinten sopimuksen
                  35
                9 kohdan mukaisesti ehdotetun päätöksen EGR:n varojen käyttöönotosta.

               Muut asiaan liittyvät asiakirjat

               48.Samaan aikaan kun komissio esittää ehdotuksen päätökseksi EGR:n varojen käyttöönottamisesta, se esittää Euroopan parlamentille ja neuvostolle asianomaista budjettikohtaa koskevan määrärahasiirtoehdotuksen, jonka määrä on 1 752 360 euroa.

               49.Samaan aikaan kun komissio hyväksyy tämän ehdotuksen päätökseksi EGR:n varojen käyttöönottamisesta, se antaa täytäntöönpanosäädöksen muodossa rahoitustukea koskevan päätöksen, joka tulee voimaan päivänä, jona Euroopan parlamentti ja neuvosto antavat päätöksen EGR:n varojen käyttöönottamisesta.

               2021/0116 (BUD)

               Ehdotus

               EUROOPAN PARLAMENTIN JA NEUVOSTON PÄÄTÖS

               Euroopan globalisaatiorahaston varojen käyttöönotosta
                  Suomen hakemuksen johdosta – EGF/2020/007 FI/Finnair

               EUROOPAN PARLAMENTTI JA EUROOPAN UNIONIN NEUVOSTO, jotka

               ottavat huomioon Euroopan unionin toiminnasta tehdyn sopimuksen,

               ottavat huomioon Euroopan globalisaatiorahastosta (2014–2020) ja asetuksen (EY) N:o 1927/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1309/2013
                  36
                ja erityisesti sen 15 artiklan 4 kohdan,

               ottavat huomioon talousarviota koskevasta kurinalaisuudesta, talousarvioyhteistyöstä ja moitteettomasta varainhoidosta sekä uusista omista varoista, mukaan lukien etenemissuunnitelma uusien omien varojen käyttöönottamiseksi, 16 päivänä joulukuuta 2020 tehdyn Euroopan parlamentin, Euroopan unionin neuvoston ja Euroopan komission välisen toimielinten sopimuksen
                  37
                ja erityisesti sen 9 kohdan,

               ottavat huomioon Euroopan komission ehdotuksen,

               sekä katsovat seuraavaa:

               (1)Euroopan globalisaatiorahaston, jäljempänä ’EGR’, tarkoituksena on tarjota tukea globalisaatiosta johtuvien maailmankaupan huomattavien rakenteellisten muutosten, maailmanlaajuisen rahoitus- ja talouskriisin jatkumisen taikka uuden maailmanlaajuisen rahoitus- ja talouskriisin vuoksi työttömiksi jääneille työntekijöille ja itsenäisille ammatinharjoittajille, joiden työskentely on loppunut, ja auttaa heitä integroitumaan uudelleen työmarkkinoille.

               (2)EGR ei saa ylittää 186 miljoonan euron vuotuista enimmäismäärää (vuoden 2018 hintoina), kuten neuvoston asetuksen (EU, Euratom) 2020/2093
                  38
                8 artiklan 1 kohdassa säädetään.

               (3)Suomi toimitti 30 päivänä joulukuuta 2020 hakemuksen EGR:n rahoitustuen saamiseksi, koska Finnair Oyj ja yksi sen alihankkija olivat vähentäneet työntekijöitä Suomessa. Hakemusta on täydennetty lisätiedoin asetuksen (EU) N:o 1309/2013 8 artiklan 3 kohdan mukaisesti. Hakemus on asetuksen (EU) N:o 1309/2013 13 artiklassa säädettyjen EGR:n rahoitustuen vahvistamista koskevien vaatimusten mukainen.

               (4)Tämän vuoksi EGR:stä olisi otettava käyttöön 1 752 360 euroa rahoitustuen myöntämiseksi Suomen hakemuksen perusteella.

               (5)Jotta EGR:n varat saataisiin käyttöön mahdollisimman nopeasti, tätä päätöstä olisi sovellettava siitä päivästä, jona se hyväksytään,

               OVAT HYVÄKSYNEET TÄMÄN PÄÄTÖKSEN:

               1 artikla

               Otetaan Euroopan globalisaatiorahastosta käyttöön 1 752 360 euroa maksusitoumusmäärärahoina ja maksumäärärahoina osana varainhoitovuotta 2021 koskevaa unionin yleistä talousarviota.

               2 artikla

               Tämä päätös tulee voimaan päivänä, jona se julkaistaan Euroopan unionin virallisessa lehdessä. Sitä sovelletaan [...] päivästä [...]kuuta [...] [sen hyväksymispäivästä]
                  39*.

               Tehty Brysselissä

                  Euroopan parlamentin puolesta
                        Neuvoston puolesta

                  Puhemies
                        Puheenjohtaja

                     (1)

                        EUVL L 347, 20.12.2013, s. 855.

                     (2)

                        Asetusta (EU) N:o 1309/2013 sovelletaan kaikkiin viimeistään 31. joulukuuta 2020 vastaanotettuihin hakemuksiin.

                     (3)

                        Hub Logistics Finland Oy sijaitsee Helsinki-Uusimaan alueella.

                     (4)

                        EGR-asetuksen 3 artiklan mukaisessa merkityksessä.

                     (5)

                        Komission asetus (EU) N:o 1046/2012, annettu 8 päivänä marraskuuta 2012, yhteisestä tilastollisten alueyksiköiden nimikkeistöstä (NUTS) annetun Euroopan parlamentin ja neuvoston asetuksen (EY) N:o 1059/2003 täytäntöönpanosta siltä osin kuin on kyse aikasarjojen toimittamisesta uutta alueellista jaottelua varten (EUVL L 310, 9.11.2012, s. 34).

                     (6)

                        EUVL L 393, 30.12.2006, s. 1.

                     (7)

                        Asetuksen (EU) N:o 1309/2013 7 artiklan 4 kohdan mukaisesti.

                     (8)

                        Neuvoston direktiivi 98/59/EY, annettu 20 päivänä heinäkuuta 1998, työntekijöiden joukkovähentämistä koskevan jäsenvaltioiden lainsäädännön lähentämisestä (EYVL L 225, 12.8.1998, s. 16).

                     (9)

                        COM(2020) 442 final.

                     (10)

                        Talven 2021 talousennuste
                  https://ec.europa.eu/info/business-economy-euro/economic-performance-and-forecasts/economic-forecasts/winter-2021-economic-forecast-challenging-winter-light-end-tunnel_en
                  .

                     (11)

                        ATAG. 2020 Aviation Benefits Beyond Borders Report:
                  https://aviationbenefits.org/media/167186/abbb2020_full.pdf

                     (12)

                        IATA: Air Passenger Market Analysis, kesäkuu 2020:
                  https://www.iata.org/en/iata-repository/publications/economic-reports/air-passenger-monthly-analysis---june-20202/

                     (13)

                        Ks. edellinen alaviite.

                     (14)

                        IATA:
                  https://www.iata.org/en/pressroom/pr/2021-02-03-02/

                     (15)

                        IATA:
                  https://www.iata.org/en/pressroom/pr/2020-07-28-02/

                     (16)

                        EGF/2017/009 FR/Air France, COM(2018) 230; EGF/2013/014 FR Air France, COM(2014) 701 ja EGF/2015/004 IT Alitalia, COM(2015) 397.

                     (17)

                        EGF/2020/004 NL/KLM, COM(2021) 226.

                     (18)

                        Finavian vuosikertomus 2019:
                  https://www.finavia.fi/sites/default/files/documents/Tilinpäätös%202019.pdf

                     (19)

                        Finnairin vuosikertomus 2019:
                  https://investors.finnair.com/~/media/Files/F/Finnair-IR/documents/en/reports-and-presentation/2020/annual-report-2019.pdf

                     (20)

                  https://news.cision.com/finnair/r/finnair-cancels-all-flights-to-mainland-china-between-february-6-and-february-29--2020--customers-to,c3024652

                     (21)

                  https://news.cision.com/finnair/r/finnair-cancels-flights-to-us-and-delhi,c3057949

                     (22)

                        Finnairin vuosikertomus 2020:
                  https://investors.finnair.com/~/media/Files/F/Finnair-IR/documents/fi/reports-and-presentation/2020/half-year-2020-report-fi.pdf

                     (23)

                  https://investors.finnair.com/~/media/Files/F/Finnair-IR/documents/en/reports-and-presentation/2021/annual-report-2020.pdf

                     (24)

                  https://company.finnair.com/en/media/all-releases/news?id=3751510
                   ja
                  https://www.aviation24.be/airlines/finnair/finnair-targets-100-million-euros-cost-base-reductions-plans-to-reduce-1-000-jobs/

                     (25)

                        Air Transport Action Group (ATAG), Aviation Benefits Beyond Borders:
                  https://aviationbenefits.org/downloads/aviation-benefits-beyond-borders-2020/

                     (26)

                        Finnairin vuosikertomus 2019:
                  https://investors.finnair.com/~/media/Files/F/Finnair-IR/documents/en/reports-and-presentation/2020/annual-report-2019.pdf

                     (27)

                        Suomen tilastotietokanta
                  https://pxnet2.stat.fi/PXWeb/pxweb/fi/StatFin/

                     (28)

                  https://www.stat.fi/til/tyti/2020/13/tyti_2020_13_2021-03-04_tie_001_fi.html

                     (29)

                        Tilastokeskus
                  https://www.stat.fi/til/tyti/2020/09/tyti_2020_09_2020-10-20_tie_001_fi.html
                   ja
                  https://julkaisut.valtioneuvosto.fi/bitstream/handle/10024/162542/TEM%20työmarkkinaennuste%20syksy%202020.pdf

                     (30)

                  https://www.aaltopro.fi/en/services-in-change-situations/f.e.c.-programs-and-recruitment

                     (31)

                        Työntekijää kohden arvioidut kustannukset on desimaalien välttämiseksi pyöristetty. Pyöristämisellä ei kuitenkaan ole vaikutusta kunkin toimenpiteen kokonaiskustannuksiin, jotka ovat edelleen samat kuin Suomen esittämässä hakemuksessa.

                     (32)

                        Kokonaiskustannukset eivät täsmää pyöristämisen vuoksi.

                     (33)

                        Euroopan komissio hyväksyi 18. toukokuuta 2020 Suomen tukitoimenpiteen, joka koostuu valtiontakauksesta Finnairille myönnetylle 600 miljoonan euron lainalle, jolla lievennetään koronaviruspandemian yritykselle aiheuttamia taloudellisia vaikutuksia.
                  https://ec.europa.eu/commission/presscorner/detail/fi/IP_20_1032

                     (34)

                        EUVL L 433I, 22.12.2020, s. 15.

                     (35)

                        EUVL L 433I, 22.12.2020, s. 29.

                     (36)

                        EUVL L 347, 20.12.2013, s. 855.

                     (37)

                        EUVL L 433I, 22.12.2020, s. 29.

                     (38)

                        Neuvoston asetus (EU, Euratom) 2020/2093, annettu 17 päivänä joulukuuta 2020, vuosia 2021–2027 koskevan monivuotisen rahoituskehyksen vahvistamisesta (EUVL L 433I, 22.12.2020, s. 11).

                     (39)
                  *
                        Parlamentti lisää päivämäärän ennen julkaisemista EUVL:ssä.


               EUROOPAN KOMISSIO
            Bryssel 23.9.2021
            COM(2021) 595 final
            2021/0305(NLE)

            Ehdotus
            NEUVOSTON PÄÄTÖS
            Yhdistyneen kuningaskunnan kanssa käytävissä vuotuisissa neuvotteluissa unionin puolesta otettavasta kannasta suurimmista sallituista saaliista sopimiseen

               PERUSTELUT

               1.Ehdotuksen kohde

               Tämä ehdotus koskee päätöstä, jossa vahvistetaan kanta, joka otetaan unionin puolesta Yhdistyneen kuningaskunnan kanssa käytävissä vuotuisissa neuvotteluissa suurimpien sallittujen saaliiden (TACit) vahvistamisesta unionin ja Yhdistyneen kuningaskunnan, jäljempänä ’osapuolet’, yhteisten kalakantojen osalta.

               2.Ehdotuksen tausta

               Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välinen kauppa- ja yhteistyösopimus
                  1
               , jäljempänä ’kauppa- ja yhteistyösopimus’, tuli voimaan 1. toukokuuta 2021.

               Osapuolet sopivat tekevänsä yhteistyötä varmistaakseen, että niiden vesillä harjoitettava yhteisiin kalakantoihin kohdistuva kalastustoiminta on ympäristön kannalta kestävää pitkällä aikavälillä ja edistää taloudellisten ja sosiaalisten etujen saavuttamista. Tässä yhteydessä kunnioitetaan kaikilta osin osapuolten harjoittamia itsenäisten rantavaltioiden oikeuksia ja velvollisuuksia.

               Osapuolten yhteisenä tavoitteena on hyödyntää yhteisiä kalakantoja siinä laajuudessa, että pyydettävien lajien kannat palautetaan kestävän enimmäistuoton mahdollistavia biomassatasoja suuremmiksi ja pidetään näillä tasoilla.

               Kauppa- ja yhteistyösopimuksen 498 artiklan mukaan osapuolet käyvät vuotuisia neuvotteluja sopiakseen yhteisiin kalakantoihin sovellettavista TACeista seuraavaksi vuodeksi tai seuraaviksi vuosiksi. Komissio aloittaa nämä vuotuiset neuvottelut Yhdistyneen kuningaskunnan kanssa unionin puolesta.

               Yhteisestä kalastuspolitiikasta (YKP) annetun asetuksen
                  2
               , jäljempänä ’YKP-asetus’, mukaan unionin on varmistettava, että kalastus- ja vesiviljelytoimet ovat ekologisesti kestäviä pitkällä aikavälillä, että niitä hoidetaan johdonmukaisesti taloudellisten, sosiaalisten ja työllisyyteen liittyvien etujen saavuttamiseksi ja että ne parantavat elintarvikkeiden saatavuutta. YKP-asetuksessa edellytetään myös, että unioni soveltaa kalastuksenhoitoon ennalta varautuvaa lähestymistapaa ja pyrkii varmistamaan, että meren elollisia luonnonvaroja hyödynnetään siten, että pyydettävien kalalajien kannat palautetaan kestävän enimmäistuoton mahdollistavia tasoja suuremmiksi ja pidetään näillä tasoilla.

               Lisäksi YKP-asetuksessa edellytetään, että unioni toteuttaa parhaiden käytettävissä olevien tieteellisten lausuntojen perusteella säilyttämis- ja hoitotoimenpiteitä, tukee tieteellisen tiedon ja tieteellisten lausuntojen tuottamista, lopettaa asteittain saaliiden poisheittämisen ja edistää kalastusmenetelmiä, joilla edistetään valikoivampia pyyntimenetelmiä, tahattomien saaliiden välttämistä ja mahdollisuuksien mukaan vähentämistä sekä meriekosysteemin ja kalavarojen kannalta vähävaikutteista kalastusta.

               YKP-asetuksen 28 artiklassa edellytetään nimenomaisesti, että unioni toimii näiden tavoitteiden ja periaatteiden mukaisesti ulkoisia kalastussuhteitaan harjoittaessaan. YKP-asetuksen 33 artiklan mukaan unionin on pyrittävä kaikin tavoin sopimaan yhteisistä järjestelyistä yhteisten kalakantojen kalastusta varten, jotta kestävä hoito olisi mahdollista.

               Neuvoston ja komission välisellä laajalla koordinoinnilla ja yhteistyöllä on varmistettava neuvoston säännöllinen ja täysimääräinen osallistuminen vuotuisiin neuvotteluihin sopivina ajankohtina. Tätä varten komissio toimittaa neuvostolle tai sen valmisteluelimille riittävän hyvissä ajoin ennen vuotuisia neuvotteluja yksityiskohtaisen asiakirjan, jossa uusimpien tieteellisten ja muiden asiaankuuluvien tietojen perusteella esitetään unionin kanta keskustelua ja unionin puolesta hyväksymistä varten.

               Komissio myös pyytää neuvostolta ohjeita ennen kuin Yhdistyneen kuningaskunnan kanssa käytävät vuotuiset neuvottelut saatetaan päätökseen. Komission yksiköt kokoustavat kalastustyöryhmän kanssa hyvissä ajoin ennen kutakin neuvottelukierrosta, muun muassa esitelläkseen tulevia toimia ja keskustellakseen niistä, ja raportoivat kalastustyöryhmälle vuotuisten neuvottelujen ajan. Jäsenvaltiot kutsutaan mukaan EU:n valtuuskunnan jäseninä.

               Euroopan unionin toiminnasta tehdyn sopimuksen, jäljempänä ’SEUT-sopimus’, 218 artiklan 10 kohdan ja neuvoston päätöksen (EU) 2021/689
                  3
                mukaisesti Euroopan parlamentille on tiedotettava välittömästi ja täysimääräisesti, jollei tarvittavista järjestelyistä luottamuksellisuuden säilyttämiseksi muuta johdu. Pääsääntöisesti komissio toimittaa tiedot Euroopan parlamentille asiasta vastaavan valiokunnan kautta.

               3.Oikeusperusta

               3.1.Menettelyllinen oikeusperusta

               3.1.1.Periaatteet

               SEUT-sopimuksen 218 artiklan 9 kohdassa määrätään, että neuvoston on hyväksyttävä päätös ”sopimuksella perustetussa elimessä unionin puolesta esitettävien kantojen vahvistamisesta, silloin kun tämän elimen on annettava säädöksiä, joilla on oikeusvaikutuksia, lukuun ottamatta säädöksiä, joilla täydennetään tai muutetaan sopimuksen institutionaalisia rakenteita”.

               3.1.2.Soveltaminen käsillä olevassa asiassa

               Kauppa- ja yhteistyösopimuksen mukaisesti unionin on neuvoteltava Yhdistyneen kuningaskunnan kanssa meren elollisten luonnonvarojen (ja erityisesti yhteisten kalakantojen) yhteisestä hoidosta. Tämä velvoite on YK:n merioikeusyleissopimuksen 63 artiklan mukainen.

               Vuotuiset neuvottelut ovat tarpeen, jotta osapuolet voivat sopia kalastusmahdollisuuksista ja niihin olennaisesti liittyvistä edellytyksistä kauppa- ja yhteistyösopimuksen 498 artiklan 2 kohdan, 498 artiklan 4 kohdan a–d alakohdan ja 498 artiklan 6 kohdan mukaisesti.

               Suunnitellulla säädöksellä ei täydennetä eikä muuteta kauppa- ja yhteistyösopimuksen institutionaalisia rakenteita. Tämän vuoksi ehdotetun päätöksen menettelyllinen oikeusperusta on SEUT-sopimuksen 218 artiklan 9 kohta.

               3.2.Aineellinen oikeusperusta

               3.2.1.Periaatteet

               SEUT-sopimuksen 218 artiklan 9 kohdan nojalla annettavan päätöksen aineellinen oikeusperusta määräytyy ensisijaisesti sen suunnitellun säädöksen tavoitteen ja sisällön perusteella, jota unionin puolesta otettava kanta koskee. Jos mainitulla säädöksellä on kaksi tavoitetta tai siihen sisältyy kaksi osatekijää ja jos näistä tavoitteista tai osatekijöistä toinen on mahdollista määritellä pääasialliseksi tavoitteeksi tai osatekijäksi, johon nähden toinen tavoite tai osatekijä on liitännäinen, hyväksyttävällä päätöksellä on oltava vain yksi aineellinen oikeusperusta, eli se, jota pääasiallinen tai ensisijainen tavoite tai osatekijä edellyttää.

               3.2.2.Soveltaminen käsillä olevassa asiassa

               Suunnitellun säädöksen pääasiallinen tavoite ja sisältö liittyvät unionin ja Yhdistyneen kuningaskunnan yhteisten kalakantojen kalastusmahdollisuuksien vahvistamiseen.

               Sen vuoksi ehdotetun päätöksen aineellinen oikeusperusta on SEUT-sopimuksen 43 artiklan 3 kohta.

               3.3.Päätelmä

               Ehdotetun päätöksen oikeusperustana tulisi olla SEUT-sopimuksen 43 artiklan 3 kohta yhdessä SEUT-sopimuksen 218 artiklan 9 kohdan kanssa.

               2021/0305 (NLE)

               Ehdotus

               NEUVOSTON PÄÄTÖS

               Yhdistyneen kuningaskunnan kanssa käytävissä vuotuisissa neuvotteluissa unionin puolesta otettavasta kannasta suurimmista sallituista saaliista sopimiseen

               EUROOPAN UNIONIN NEUVOSTO, joka

               ottaa huomioon Euroopan unionin toiminnasta tehdyn sopimuksen, jäljempänä ’SEUT’-sopimus, ja erityisesti sen 43 artiklan 3 kohdan yhdessä sen 218 artiklan 9 kohdan kanssa,

               ottaa huomioon Euroopan komission ehdotuksen,

               sekä katsoo seuraavaa:

               (1)Neuvoston päätöksen (EU) 2021/689
                  4
                mukaan Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välistä kauppa- ja yhteistyösopimusta, jäljempänä ’kauppa- ja yhteistyösopimus’, sovelletaan 1 päivästä toukokuuta 2021.

               (2)Unioni ja Yhdistynyt kuningaskunta, jäljempänä ’osapuolet’, sopivat kauppa- ja yhteistyösopimuksen 494 artiklan mukaisesti tekevänsä yhteistyötä varmistaakseen, että niiden vesillä harjoitettava yhteisiin kalakantoihin kohdistuva kalastustoiminta on ympäristön kannalta kestävää pitkällä aikavälillä ja edistää taloudellisten ja sosiaalisten etujen saavuttamista, kunnioittaen kaikilta osin osapuolten harjoittamia itsenäisten rantavaltioiden oikeuksia ja velvollisuuksia. Osapuolten yhteisenä tavoitteena on hyödyntää yhteisiä kalakantoja sellaisilla tasoilla, että pyydettävien lajien kannat palautetaan kestävän enimmäistuoton takaavaa biomassatasoa suuremmiksi ja ylläpidetään tällä tasolla.

               (3)Kauppa- ja yhteistyösopimuksen 498 artiklan mukaan osapuolet neuvottelevat vuosittain sopiakseen yhteisten kalakantojen suurimmista sallituista saaliista, jäljempänä ’TACit’.

               (4)Komissio käy vuotuisia neuvotteluja unionin puolesta ja niiden unionin kantojen pohjalta, jotka neuvosto vahvistaa asiaa koskevien perussopimusten määräysten mukaisesti.

               (5)Neuvoston ja sen valmisteluelinten säännöllinen ja täysimääräinen osallistuminen vuotuisiin neuvotteluihin Yhdistyneen kuningaskunnan kanssa kalastusmahdollisuuksien vahvistamisesta kyseisten kalakantojen osalta olisi varmistettava neuvoston ja komission välisellä laajalla koordinoinnilla ja yhteistyöllä Euroopan unionista tehdyn sopimuksen, jäljempänä ’SEU-sopimus’, 13 artiklan 2 kohdassa vahvistetun unionin toimielinten välisen vilpittömän yhteistyön periaatteen mukaisesti.

               (6)Euroopan parlamentille tiedotetaan välittömästi ja täysimääräisesti, kuten SEUT-sopimuksen 218 artiklan 10 kohdassa määrätään, jotta se voi käyttää täysimääräisesti oikeuksiaan perussopimusten mukaisesti.

               (7)Euroopan parlamentin ja neuvoston asetuksen (EU) N:o 1380/2013
                  5
                2 artiklan 1 kohdassa edellytetään, että unioni varmistaa kalastus- ja vesiviljelytoimien olevan ekologisesti kestäviä pitkällä aikavälillä sekä niiden hoitamisen tavalla, joka on sopusoinnussa taloudellisten, sosiaalisten ja työllisyyteen liittyvien etujen saavuttamista ja elintarvikkeiden saatavuuden parantamista koskevien tavoitteiden kanssa.

               (8)Asetuksen (EU) N:o 1380/2013 2 artiklan 2 kohdassa edellytetään, että unioni soveltaa kalastuksenhoitoon ennalta varautuvaa lähestymistapaa ja pyrkii varmistamaan, että meren elollisia luonnonvaroja hyödynnetään siten, että pyydettävien lajien kannat palautetaan kestävän enimmäistuoton mahdollistavia tasoja suuremmiksi ja pidetään näillä tasoilla.

               (9)Asetuksen (EU) N:o 1380/2013 2 artiklan 5 kohdan j alakohdassa edellytetään, että kalastuksenhoito on johdonmukaista Euroopan parlamentin ja neuvoston direktiivissä 2008/56/EY
                  6
                vahvistetun ympäristön hyvän tilan saavuttamista koskevan tavoitteen kanssa. Asetuksen (EU) N:o 1380/2013 2 artiklan 5 kohdan a alakohdassa, luettuna yhdessä 7 artiklan 1 kohdan d alakohdan kanssa, edellytetään lisäksi, että unioni lopettaa asteittain saaliiden poisheittämisen muun muassa edistämällä kalastusmenetelmiä, jotka edistävät valikoivampaa kalastusta ja tahattomien saaliiden välttämistä ja vähentämistä mahdollisuuksien mukaan sekä kalastusta, jolla on vähäinen vaikutus meriekosysteemiin ja kalavaroihin.

               (10)Asetuksen (EU) N:o 1380/2013 3 artiklan ensimmäisen kohdan c alakohdassa säädetään, että unioni toteuttaa hoito- ja säilyttämistoimenpiteitä parhaiden käytettävissä olevien tieteellisten lausuntojen perusteella.

               (11)Asetuksen (EU) N:o 1380/2013 28 artiklassa säädetään, että ulkoisia kalastussuhteitaan harjoittaessaan unioni soveltaa kyseisen asetuksen 2 ja 3 artiklassa vahvistettuja tavoitteita ja periaatteita, mukaan lukien tieteellisen tiedon ja tieteellisten lausuntojen tuottamisen tukeminen, ja että mainitussa asetuksessa vahvistetut ulkopolitiikkaa koskevat säännökset eivät rajoita SEUT-sopimuksen 218 artiklan nojalla hyväksyttyjen erityissäännösten soveltamista.

               (12)Asetuksen (EU) N:o 1380/2013 33 artiklassa vahvistetaan unionin ja kolmansien maiden yhteisen edun mukaisten kalakantojen hoitoa koskevat periaatteet ja tavoitteet sekä kalastusmahdollisuuksien vaihtoa ja kalakantojen yhteistä hoitoa koskevat sopimukset.

               (13)Mitä tulee kauppa- ja yhteistyösopimuksen soveltamisalaan kuuluvien kalavarojen kehitykseen ja tarpeeseen ottaa tämä kehitys, mukaan lukien ennen vuotuisia neuvotteluja tai niiden aikana esitetyt uudet tieteelliset ja muut asiaankuuluvat tiedot, huomioon unionin kannassa, olisi vahvistettava menettelyt kyseisissä neuvotteluissa otettavan unionin kannan vuotuista tarkennusta varten. Näiden menettelyjen olisi oltava SEU-sopimuksen 13 artiklan 2 kohdassa vahvistetun unionin toimielinten vilpittömän yhteistyön periaatteen mukaisia.

               (14)Sen vuoksi on aiheellista vahvistaa kanta, joka otetaan unionin puolesta Yhdistyneen kuningaskunnan kanssa käytävissä vuotuisissa neuvotteluissa, koska kyseisten neuvottelujen tulokset saatetaan osaksi unionin oikeutta,

               ON HYVÄKSYNYT TÄMÄN PÄÄTÖKSEN:

               1 artikla

               1.Kanta, joka otetaan unionin puolesta Yhdistyneen kuningaskunnan kanssa käytävissä vuotuisissa neuvotteluissa kalastusmahdollisuuksista yhteisten kalakantojen osalta Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen 498 artiklan nojalla, esitetään liitteessä I.

               2.Edellä 1 kohdassa tarkoitettua unionin kantaa tarkennetaan vuosittain liitteen II mukaisesti.

               2 artikla

               Neuvoston säännöllinen ja täysimääräinen osallistuminen vuotuisiin neuvotteluihin varmistetaan neuvoston ja komission välisellä laajalla koordinoinnilla ja yhteistyöllä.

               3 artikla

               Neuvosto arvioi ja tarvittaessa tarkistaa 1 artiklassa tarkoitettua unionin kantaa komission ehdotuksesta viimeistään 30 päivänä kesäkuuta 2026.

               4 artikla

               Tämä päätös on osoitettu komissiolle.

               Tehty Brysselissä

                     Neuvoston puolesta

                     Puheenjohtaja

                     (1)

                        EUVL L 149, 30.4.2021, s. 10.

                     (2)

                        Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

                     (3)

                        Neuvoston päätös (EU) 2021/689, annettu 29 päivänä huhtikuuta 2021, Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen sekä turvallisuusluokiteltujen tietojen vaihtoon ja suojaamiseen sovellettavia turvallisuusmenettelyjä koskevan Euroopan unionin sekä Ison-Britannian ja Pohjois-Irlannin yhdistyneen kuningaskunnan välisen sopimuksen tekemisestä unionin puolesta (EUVL L 149, 30.4.2021, s. 2–9).

                     (4)

                        Neuvoston päätös (EU) 2021/689, annettu 29 päivänä huhtikuuta 2021, Euroopan unionin ja Euroopan atomienergiayhteisön sekä Ison-Britannian ja Pohjois-Irlannin yhdistyneen kuningaskunnan välisen kauppa- ja yhteistyösopimuksen sekä turvallisuusluokiteltujen tietojen vaihtoon ja suojaamiseen sovellettavia turvallisuusmenettelyjä koskevan Euroopan unionin sekä Ison-Britannian ja Pohjois-Irlannin yhdistyneen kuningaskunnan välisen sopimuksen tekemisestä unionin puolesta (EUVL L 149, 30.4.2021, s. 2).

                     (5)

                        Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

                     (6)

                        Euroopan parlamentin ja neuvoston direktiivi 2008/56/EY, annettu 17 päivänä kesäkuuta 2008, yhteisön meriympäristöpolitiikan puitteista (meristrategiadirektiivi) (EUVL L 164, 25.6.2008, s. 19).

    ---documentbreak---

               EUROOPAN KOMISSIO
            Bryssel 23.9.2021
            COM(2021) 595 final

            LIITTEET
            asiakirjaan
            Ehdotus NEUVOSTON PÄÄTÖKSEKSI
            Yhdistyneen kuningaskunnan kanssa käytävissä vuotuisissa neuvotteluissa unionin puolesta otettavasta kannasta suurimmista sallituista saaliista sopimiseen

               LIITE I

               Yhdistyneen kuningaskunnan kanssa käytävissä vuotuisissa neuvotteluissa unionin puolesta otettava kanta suurimmista sallituista saaliista sopimiseen

               1.PERIAATTEET

               Yhdistyneen kuningaskunnan kanssa käytävien vuotuisten neuvottelujen puitteissa unioni pyrkii

               (a)varmistamaan, että sovitut kalastusmahdollisuudet ovat kansainvälisen oikeuden ja erityisesti vuonna 1982 tehdyn Yhdistyneiden Kansakuntien merioikeusyleissopimuksen ja hajallaan olevien kalakantojen ja laajasti vaeltavien kalakantojen säilyttämisestä ja hoidosta vuonna 1995 tehdyn YK:n sopimuksen määräysten mukaisia;

               (b)varmistamaan unionin kansainvälisten sitoumusten noudattamisen;

               (c)johdonmukaisuuteen ja synergioihin niiden politiikkojen kanssa, joita se harjoittaa kahdenvälisissä kalastussuhteissaan muiden kolmansien maiden kanssa ja alueellisten kalastuksenhoitojärjestöjen puitteissa, ja varmistamaan yhdenmukaisuuden muiden politiikkojensa kanssa erityisesti ulkosuhteiden, työllisyyden, ympäristön, kaupan, kehityksen sekä tutkimuksen ja innovoinnin aloilla;

               (d)varmistamaan, että TACit määritetään yhteisesti linjassa yhteisen kalastuspolitiikan sen tavoitteen kanssa, että kalastus on ekologisesti kestävää pitkällä aikavälillä ja että sitä hoidetaan johdonmukaisesti taloudellisten, sosiaalisten ja työllisyyteen liittyvien etujen saavuttamista koskevien tavoitteiden kanssa, mukaan lukien yhteisen kalastuspolitiikan keskeinen suojelutavoite, kestävä enimmäistuotto ja sovellettavat monivuotiset suunnitelmat;

               (e)noudattamaan yhteisen kalastuspolitiikan ulkoista ulottuvuutta koskevasta komission tiedonannosta 19. maaliskuuta 2012 annettuja neuvoston päätelmiä;

               (f)varmistamaan syrjimättömyyssäännöt unionin laivastolle niiden samojen periaatteiden ja normien perusteella, joita sovelletaan unionin oikeuden nojalla;

               (g)vahvistamaan aikataulut kalastusmahdollisuuksia koskeville vuotuisille neuvotteluille;

               (h)varmistamaan yhdenmukaisuuden unionin ympäristölainsäädännön, erityisesti direktiiviin 2008/56/EY, ja unionin muiden politiikkojen kanssa.

               2.SUUNTAVIIVAT

               Unioni pyrkii kaikin tavoin pääsemään Yhdistyneen kuningaskunnan kanssa sopimukseen kalastusmahdollisuuksista (TACit ja niihin toiminnallisesti liittyvät toimenpiteet) seuraavassa esitetyn lähestymistavan mukaisesti.

               Tätä varten komissio tekee neuvoston kanssa tiivistä yhteistyötä vuotuisten neuvottelujen aikana pyrkimyksenään

               (a)vahvistaa TACit parhaiden saatavilla olevien tieteellisten lausuntojen perusteella, jotta saavutetaan kestävää enimmäistuottoa vastaava hyödyntämistaso;

               (b)vahvistaa TACit ennalta varautuvan lähestymistavan mukaisesti kalastukselle, jonka osalta ei ole saatavilla tieteellisiä lausuntoja kestävää enimmäistuottoa vastaavista hyödyntämistasoista;

               (c)ehkäistä merkityksellisten kantojen liikakalastusta asettamalla TACit samankaltaiselle tasolle kuin edellisvuosina, jos tieteellisiä lausuntoja ei ole saatavilla;

               (d)hankkia erilaisia tieteellisiä lausuntoja TACien asettamista varten, myös sellaisia, jotka sisältävät sekä kestävää enimmäistuottoa koskevan että ennalta varautuvan lähestymistavan mukaisen lausunnon, kun lausunnon kattama alue ei vastaa kalastuksenhoitoaluetta tai kun TACit kattavat useamman kuin yhden lajin;

               (e)vahvistaa TACit, joista on saatavilla MSY-arviointi ja FMSY-lausunto, YKP:n kestävän enimmäistuoton tavoitteen sekä sovellettavien monivuotisten suunnitelmien mukaisesti. Jos monivuotiset suunnitelmat mahdollistavat ICESin määrittelemien FMSY-vaihteluvälien soveltamisen, unionin olisi pyrittävä hyödyntämään tätä mahdollisuutta edellyttäen, että asianomaisissa monivuotisissa suunnitelmissa vahvistetut edellytykset täyttyvät;

               (f)asettaa TACIt ICESin antaman yleisen lausunnon perusteella ennalta varautuvan lähestymistavan mukaisesti i) sivusaaliskannoille (jotka ovat monivuotisten suunnitelmien alaisia), ii) kohdekannoille (jotka ovat monivuotisten suunnitelmien alaisia), joista ICES on antanut ainoastaan ennalta varautuvan lähestymistavan mukaisen lausunnon, ja iii) TACeille, joihin liittyy monivuotinen ennalta varautuvan lähestymistavan mukainen lausunto, kun pyritään vakauteen;

               (g)ottaa huomioon, että sekakalastuksessa on vaikeaa kalastaa kaikkia kantoja kestävän enimmäistuoton tasolla samanaikaisesti ja että erityisesti voi olla vaikeaa välttää pullonkaulalaji-ilmiötä, mukaan lukien TACit, joita koskee nollasaalislausunto joko kohde- tai sivusaalislajien osalta. Unionin olisi tarvittaessa monivuotisten suunnitelmien yhteydessä pyrittävä liittämään TAC-tasoon korjaavia toimenpiteitä;

               (h)asettaa TACeja tieteellisissä tarkoituksissa tai seurantatarkoituksissa tieteellisten lausuntojen mukaisesti;

               (i)tavoitella johdonmukaisuutta unionin sovellettavan lainsäädännön kanssa tiettyjen lajien ja kantojen suhteen;

               (j)lähentää näkemyksiä siitä, minkä lajien kalastus kielletään tieteellisten lausuntojen perusteella, mukaan lukien syvänmeren haita koskeva yleinen pyyntikielto;

               (k)päästä yhteisymmärrykseen siitä, mitä menetelmää ja millaisia mukautuksia sovelletaan hyväksyttyihin TACeihin silloin, kun velvoitteeseen purkaa kaikki saaliit sovelletaan poikkeuksia (de minimis -poikkeukset ja suureen eloonjäämisasteeseen perustuvat vapautukset). Unionin olisi pyrittävä saavuttamaan mahdollisimman suuri yhteisymmärrys tällaisten poikkeusten suhteen asetuksen (EU) N:o 1380/2013 15 artiklan mukaisesti;

               (l)sopia pohjoisen meribassin säilyttämistä koskevasta strategiasta ICESin tieteellisten lausuntojen perusteella;

               (m)sopia muista TACeihin toiminnallisesti liittyvistä toimenpiteistä, varsinkin erityisedellytyksistä ja alueiden välisistä joustomahdollisuuksista, asetuksen (EU) N:o 1380/2013 15 artiklan 8 ja 9 kohdan mukaisesti;

               (n)yksilöidä parhaiden saatavilla olevien tieteellisten lausuntojen perusteella ja kauppa- ja yhteistyösopimuksen 499 artiklan 4 kohdan mukaisesti kalakannat, joiden katsotaan olevan ”erityiskantoja” väliaikaisten TACien asettamisen tarkoituksessa, jos vuotuisia neuvotteluja ei voida saattaa päätökseen ajoissa kauppa- ja yhteistyösopimuksen 498 artiklan 2 kohdan mukaisesti.

               LIITE II

               Yhdistyneen kuningaskunnan kanssa suurimmista sallituista saaliista sopimisesta käytävien vuotuisten neuvottelujen aikana tehtävä vuotuinen tarkennus unionin kantaan

               Ennen vuotuisten neuvottelujen käynnistämistä Yhdistyneen kuningaskunnan kanssa ja kyseisten neuvottelujen aikana komissio toteuttaa tarvittavat toimenpiteet, jotta unionin puolesta esitettävässä kannassa otetaan huomioon uusimmat saatavilla olevat tieteelliset lausunnot ja muut merkitykselliset tiedot, liitteessä I esitettyjen periaatteiden ja suuntaviivojen mukaisesti. Kanta esitetään pöytäkirjassa, jossa dokumentoidaan järjestelyt, jotka on tehty unionin ja Yhdistyneen kuningaskunnan välillä kauppa- ja yhteistyösopimuksen 498 artiklan nojalla käytyjen neuvottelujen tuloksena.

               Tätä varten komissio toimittaa neuvostolle riittävän aikaisin ennen vuotuisia neuvotteluita mainittuihin lausuntoihin ja tietoihin perustuvan kirjallisen asiakirjan, jossa esitetään unionin kantaan ehdotetun tarkennuksen yksityiskohdat, jotta voidaan käydä keskustelua unionin puolesta esitettävän kannan yksityiskohdista ja hyväksyä ne. Erityisesti komissio toimittaa neuvostolle riittävän ajoissa ennen edellä mainitun pöytäkirjan allekirjoittamista unionin kannan vuotuisten neuvottelujen yksityiskohtaisten tulosten hyväksymistä varten.

               Tämä menettely kattaa paikalla pidettävät koordinointikokoukset, esittelyt, tilannekatsaukset ja keskustelut sekä kansallisten valtuuskuntien täysipainoisen osallistumisen vuotuisiin neuvotteluihin, myös osana unionin valtuuskuntaa, ja tarvittaessa teknisiin kokouksiin.

               Jos unionin on mahdotonta päästä yhteisymmärrykseen Yhdistyneen kuningaskunnan kanssa neuvottelujen aikana, komissio saattaa asian neuvoston käsiteltäväksi edellä toisessa kohdassa täsmennetyn menettelyn mukaisesti, jotta unionin kannassa voidaan ottaa huomioon uusia elementtejä.

               Vuotuisten neuvottelujen päätyttyä saattaa olla aiheellista muuttaa TACeja sellaisen yhden tai useamman vuoden osalta, jota varten ne vahvistettiin. Tällöin komissio toimittaa neuvostolle riittävän aikaisin ja liitteessä I esitettyjen periaatteiden ja suuntaviivojen mukaisesti uuden kirjallisen asiakirjan, joka perustuu uusimpiin tieteellisiin ja muihin merkityksellisiin tietoihin ja jossa esitetään unionin kantaan ehdotetun tarkennuksen yksityiskohdat tällaisen muutoksen osalta, jotta voidaan käydä keskustelua unionin puolesta esitettävän kannan yksityiskohdista ja hyväksyä ne.